Z vyradenej elektrárne v Jaslovských Bohuniciach odviezli posledný paragenerátor

Vyraďovací proces elektrárne V1  pokračuje už v primárnom okruhu.

BRATISLAVA. Spoločnosť JAVYS prepravila z vyradenej jadrovej elektrárne V1 v Jaslovských Bohuniciach posledný z dvanástich parogenerátorov. Vyraďovací proces elektrárne V1 tak pokračuje už v primárnom okruhu. „Program vyraďovania reaktorov elektrárne V1 Jaslovské Bohunice spolufinancovaný Európskou úniou patrí k najpokročilejším v Európe. Konečný termín vyraďovacieho procesu je rok 2025,“ uviedla hovorkyňa JAVYS Miriam Žiaková. Prvý parogenerátor bol prepravený v marci tohto roku. Váha jedného parogenerátora je 145 ton, dĺžka takmer dvanásť metrov. „Vysoká hmotnosť parogenerátorov si vyžadovala špeciálny náves a zväčšenie otvorov nad parogenerátormi, ktoré neboli od doby výstavby nikdy otvorené. Počas prepráv sme nezaznamenali žiadne technické problémy,“ dodala Žiaková. Proces prepravy parogenerátorov z vyradenej jadrovej elektrárne sa konal po prvýkrát v histórii Slovenska. Firma JAVYS ho realizovala na špeciálnom zariadení, ktoré bolo zapožičané z Rakúska. „Prepravou parogenerátorov sme celkovo prepravili 1 872 ton materiálu, z ktorého približne 1 360 ton kovu vrátime do recyklačného procesu,“ konštatovala Žiaková. Parogenerátory boli postupne premiestnené z jadrovej elektrárne V1 do bývalej strojovne, kde sa zriaďuje špeciálne pracovisko na ich fragmentáciu čiže rozporcovanie. Proces fragmentácie sa začne od septembra tohto roku. Dva bloky jadrovej elektrárne V1 v Jaslovských Bohuniciach Slovensko vyraďuje na základe prístupových zmlúv po prijatí do Európskej únie. Prvý blok sa odstavil na konci roku 2006 a druhý na konci roku 2008. Vyraďovanie sa uskutočňuje v dvoch etapách s termínom ukončenia v roku 2025. V súčasnosti už prebieha druhá etapa. Celkové náklady na ukončovanie prevádzky a vyraďovanie jadrovej elektrárne V1 sú vyčíslené na 1,239 miliardy eur.


Školstvo potrebuje človeka, ktorý dokáže nemožné, tvrdí Beblavý

Médiá ani ľudia by nemali tlačiť na ministra po pol roku s tým, že je zlý, lebo za ním nevidieť výsledky.

BRATISLAVA. Školstvo potrebuje človeka, ktorý dokáže nemožné. Poznamenal to poslanec Národnej rady Miroslav Beblavý (nezaradený) v nedeľňajšej diskusnej relácii RTVS O 5 minút 12 na margo výsledkov medzinárodného testovania OECD PISA 2015. Ako doplnil, testovalo 15-ročných žiakov v oblasti tímového riešenia problémov. Beblavý vidí problém v tom, že žiaden minister sa doteraz nepustil do toho, aby výsledky jeho práce boli viditeľné o štyri až osem rokov. Podľa neho by médiá ani ľudia nemali tlačiť na ministra po pol roku s tým, že je zlý, lebo za ním nevidieť výsledky. Ako uviedol, zmeny si vyžadujú čas. Doplnil, že za posledné roky nevidel v rezorte školstva človeka, ktorý by robil zázraky. "U našich učiteľov sme nedostatočne rozvíjali schopnosť deti na takéto veci pripravovať," povedala ministerka školstva, vedy, výskumu a športu Martina Lubyová (nominantka SNS). Podľa nej by sa mali nahradiť klasické kreditné formy vzdelávania. Ako uviedla, namiesto nich by sa mali učitelia naučiť navádzať deti na to, aby vedeli v budúcnosti dobre napísať testy. "Keď sa u nás dieťa stretne s testovaním len raz, tak je jasné, že potom v medzinárodnom testovaní pohorí," povedala s tým, že tieto zručnosti sa u detí na rozdiel od inteligencie dajú naučiť. Lubyová poznamenala, že rezort školstva v tomto smere čerpá skúsenosti z Fínska. "Práve táto krajina dosahuje v týchto testovaniach najlepšie výsledky. Mám už dohodnuté stretnutie s fínskou ministerkou školstva, kde sa pozrieme aj na túto problematiku," uviedla. Podľa nej sa budú zmeny iniciovať od budúceho roka v rámci národného programu výchovy a rozvoja. "Problém slovenského školstva nie je v zručnostiach. Problém je, že sa výsledky slovenského školstva za tie roky testovania zásadne prepadli. Keď sa začínalo OECD PISA, tak sme v čítaní boli podpriemerní, ale vo vede a matematiky sme boli priemerní," poznamenal Beblavý s tým, že v súčasnosti je Slovensko podpriemerné vo všetkých troch oblastiach.


Povinné kvóty na migrantov nebudú viesť ku kompromisu, myslí si Kaliňák

Kontroly na vnútorných hraniciach Únie môžu viesť podľa Kaliňáka k pádu Schengenu.

BRATISLAVA. Ak si budeme vymýšľať nové dôvody na zavedenie kontrol na vnútorných hraniciach členských štátov schengenského priestoru, bude to erózia a v konečnom dôsledku koniec schengenu. Povedal to v piatok na rokovaní Rady ministrov spravodlivosti a ministrov vnútra členských štátov EÚ v Luxemburgu šéf slovenského rezortu vnútra Robert Kaliňák. "Mali by sme sa prestať klamať o tom, že kontroly na hraničných priechodoch sú dobrým bezpečnostným opatrením. Pokiaľ nestrážite zelenú hranicu, tak stráženie hraničných priechodov je len akýmsi PR opatrením. Pretože prejsť zelenú hranicu je ďaleko jednoduchšie ako hraničný priechod,“ zdôraznil Kaliňák Viaceré členské krajiny v posledných dňoch predĺžili o ďalších šesť mesiacov dočasné kontroly na vnútorných hraniciach z dôvodu bezpečnostnej situácie v Európe a hrozieb terorizmu. Na stole je aj návrh Európskej komisie na zmenu časti Kódexu, ktoré upravujú podmienky, postup a maximálnu dĺžku kontrol na vnútorných hraniciach. Návrh smeruje k tomu, aby štáty želajúce si zaviesť kontroly na hraniciach mali k dispozícii túto možnosť na dlhšie obdobie. Čas hraničných kontrol na vnútorných hraniciach by sa tak mohol predĺžiť z dvoch na tri roky. Ak však bude debata týmto smerom pokračovať, čelíme podľa Kaliňáka reálnej hrozbe zániku schengenského priestoru a voľného pohybu osôb, čo je jedna zo základných slobôd, ktoré Európska únia má. Ministri sa na stretnutí dotkli aj otázky mechanizmu permanentného rozdeľovania migrantov. „Neexistuje cesta ku kompromisu, akokoľvek budeme premaľovávať povinné kvóty na akúkoľvek farbu, stále pôjde o tú istú vec. Musíme nájsť efektívne riešenia. Vracanie sa k tejto téme v akejkoľvek podobe je strata času. Proti povinným kvótam je oveľa viac krajín ako pred dvoma rokmi,“ povedal Kaliňák. „Ten návrh si trochu protirečí s diskusiou o predĺžení hraničných kontrol na vnútorných hraniciach. Ak hovoríme, že bezpečnostná situácia v niektorých krajinách je dramatická a preto sú nevyhnutné kontroly, tak potom nemôžeme chcieť, aby sme takýmto spôsobom prilievali benzín do ohňa,“ skonštatoval Kaliňák. „Ani ja a predpokladám, že ani ďalší kolegovia nebudeme hlasovať za zhoršenie bezpečnostnej situácie vo svojej krajine, ak hovoríme, že migrácia prináša bezpečnostné riziká,“ vyhlásil. „Pokiaľ sa nestabilizuje bezpečnostná situácia v Európe, predpokladám, že viaceré krajiny tento návrh nepodporia,“ uzavrel Kaliňák s tým, že je dôležité, aby sme v prvom rade zvládli integráciu ľudí, ktorí už v Európe sú. Ak sa to podľa ministra vnútra nepodarí, môžu sa títo ľudia zradikalizovať a opätovne sa zhorší bezpečnostná situácia. Ministri vnútra sa počas rokovania venovali aj návratu štátnych príslušníkov tretích krajín, ktorí spáchali trestné činy, boju proti terorizmu a reforme azylového systému ako aj návrhu Komisie v najbližších rokoch presídliť 50-tisíc migrantov z tretích krajín.


Slovenskí študenti dostali ocenenia za úspechy na medzinárodnej scéne

Pamätné listy sv. Gorazda. si prevzalo 53 študentov stredných a vysokých škôl.

BRATISLAVA. Úspešní reprezentanti Slovenska v medzinárodných vedomostných, športových i umeleckých súťažiach, ako aj v predmetových olympiádach si v piatok z rúk štátnej tajomníčky ministerstva školstva, vedy, výskumu a športu SR Oľgy Nachtmannovej prevzali v Bratislave Pamätné listy sv. Gorazda. Malé Slovensko sa dokázalo presadiť nielen v rámci Európy, ale svoje kvality ukázalo aj v konkurencii zámorských štátov. Najväčším potenciálom našej krajiny sú múdri a vzdelaní ľudia. Tento rok dostalo ocenenie pri príležitosti Dňa študentov spolu 53 študentov stredných a vysokých škôl z celého Slovenska. Ministerka školstva, vedy, výskumu a športu SR Martina Lubyová sa oceňovania z dôvodu pracovnej cesty v Južnej Kórei nemohla zúčastniť. Nachtmannová študentom oznámila, že šéfke rezortu sa podarilo dohodnúť na mobilitách a mladí ľudia sa budú môcť zúčastňovať výmenných pobytov aj v Ázii. "Víťazstvá, ktoré ste v uplynulom školskom roku dosiahli na medzinárodnom poli, pomohli zviditeľniť nielen vašu školu a región, ale aj celý náš štát. Získané ocenenia sú dôkazom toho, že ste úspešne obstáli v tvrdej konkurencii svojich rovesníkov," uviedla v príhovore Nachtmannová. Podotkla, že slovenské školstvo sa v súčasnosti stretáva s mnohými problémami. "Malé Slovensko sa dokázalo presadiť nielen v rámci Európy, ale svoje kvality ukázalo aj v konkurencii zámorských štátov. Najväčším potenciálom našej krajiny sú múdri a vzdelaní ľudia," dodala štátna tajomníčka. Študenti získali ocenenia za úspešnú reprezentáciu krajiny v rôznych olympiádach a súťažiach z fyziky, chémie, informatiky, matematiky i biológie, z ktorých si priniesli množstvo medailí. Ocenenia dostali aj mladí vedci či športovci. Spomedzi športovcov dostali ocenenia zjazdoví lyžiari, karatisti, tanečníci, fitnesky i reprezentanti silového trojboja. Marko Migorodský z Evanjelického gymnázia Juraja Tranovského z Liptovského Mikuláša bol ocenený za prvenstvo na svetovom a európskom šampionáte do 23 rokov vo vodnom slalome v kategórii C1, zjazdová lyžiarka Petra Vlhová za úspešnú reprezentáciu SR na športových podujatiach svetovej úrovne. "Za uplynulý rok získala Vlhová druhé miesto na Majstrovstvách sveta vo švajčiarskom St. Moritzi v súťaží družstiev a víťazstvá v pretekoch Svetového pohára v americkom Aspene a fínskom Levi," uviedli počas oceňovania. Študent Gymnázia Ladislava Sáru v Bratislave Gregor Karetka si z rúk ministerky prevzal ocenenie za prvenstvo a tretie miesto na medzinárodnej súťaži autonómnych robotov a za ďalšie tri významné ocenenia v tejto oblasti. Ľubomír Suchoň a Darina Nádaská, študenti Strednej priemyselnej školy dopravnej z Trnavy, si vyslúžili ocenenie za reprezentáciu Slovenska na celoslovetovej súťaži ekologických vozidiel v Londýne. Za úspešnú reprezentáciu na celosvetovej súťaži mladých vedcov v USA a získanie striebornej medaily na medzinárodnej vedeckej súťaži v Číne ocenil rezort školstva Samuela Smotera z Katolíckej spojenej školy Sv. Mikuláša v Prešove.


Výtlačok francúzskeho denníka Libération si na MDŽ muži kúpili drahšie

Denník vyšiel s rôznymi titulkami: jedna s nápisom Pre ženy - 2 eurá - obvyklá cena, druhá s nápisom Pre mužov - 2,50 eura.

PARÍŽ. Ľavicový francúzsky denník Libération si uctil vo štvrtok Medzinárodný deň žien tým, že mužom-čitateľom účtuje za výtlačok vyššiu cenu než ženám. Denník vyšiel s dvoma rôznymi titulnými stranami: jedna s nápisom "Pre ženy - 2 eurá - obvyklá cena" a druhá s nápisom "Pre mužov - 2,50 eura". Tento cenový rozdiel sa zhoduje s 25-percentným mzdovým rozdielom medzi mužmi a ženami vo Francúzsku, ako uviedol denník. Libération dodal, že ho inšpiroval podobný krok kanadského časopisu Maclean's. Peniaze navyše, zaplatené čitateľmi vydania pre mužov, pôjdu mimovládnej organizácii Laboratoire de l'Egalité, ktorá pracuje na zlepšovaní rodovej rovnosti, informovala tlačová agentúra DPA.


Žitňanská si od protischránkového zákona sľubuje menej korupcie, opozícia vidí diery

Lipšic uviedol, že najväčšou chybou návrhu zákona je, že sa netýka licencovaných činností.

BRATISLAVA. Cesty k právnemu štátu priamočiare nikdy neboli a ani nebudú. Ale v každej chvíli, v pozícii, v ktorej sa človek nachádza, máme povinnosť urobiť maximum z toho, čo máme vo svojej moci, aby sme na tejto ceste urobili krok vpred. V záverečnom slove po skončení rozpravy k novému vládnemu návrhu protischránkového zákona to vyhlásila ministerka spravodlivosti Lucia Žitňanská (Most-Híd). "Som presvedčená, že je to zákon, ktorý zúži priestor pre korupciu a považujeme ho za dôležitý. Pred dvoma rokmi sme všetci v tejto sále považovali prijatie účinného protischránkového zákona za dôležité a aj keď sa niektoré okolnosti zmenili, na dôvodoch jeho prijatia sa, myslím, nezmenilo nič," povedala ministerka s tým, že účelom novej právnej normy je maximalizovať transparentnosť medzi štátom na jednej strane a biznisom na strane druhej. Žitňanská odmietla tvrdenie opozičných poslancov, že licencované subjekty pod tento zákon vôbec nespadajú. "Subjekty, ktoré sa uchádzajú o licenciu, nemusia byť pred udelením licencie zapísané v registri partnerov verejného sektora. Pokiaľ ale majú získavať nejaké zdroje z verejného sektora, samozrejme, tomuto zákonu podliehajú. Som pripravená hovoriť aj podriadení samotného licencovania subjektov pod režim tohto zákona, ale nebola to v tomto rozsahu téma. Neuzatváram sa ale pred touto debatou," dodala. Opozičný poslanec Daniel Lipšic (OĽaNO-NOVA) v rozprave uviedol, že najväčšou chybou návrhu zákona je, že sa netýka licencovaných činností. "Ministerka spravodlivosti pre médiá povedala, že to tam nie je preto, lebo to presahuje rámec Programového vyhlásenia vlády. Kto to vo vláde zablokoval, aby sa zákon netýkal licencovaných subjektov? Ktorý biely kôň, ktorého oligarchu? Nedáva žiadnu logiku, aby verejné zdroje, ktoré sa prelievajú v rámci licenčného konania, boli spod tohto zákona vyňaté s tým, že možno to budeme riešiť o dva-tri roky," povedal Lipšic. Že opozícia zmenila na Žitňanskú názor len pre to, lebo sa stala súčasťou vlády, sa nepáči Gáborovi Gálovi. Lucia Žitňanská je najlepšia ministerka spravodlivosti, akú Slovensko kedy malo, uviedol v parlamentnej rozprave k návrhu zákona. "Všetky pozitívne zmeny v justícii sa viažu najmä s jej menom. Zverejňovanie zmlúv vymyslela a presadila ona. Aj vtedy sa ozvali kritici, že ten zákon nie je dosť dobrý. Vždy je čo zlepšovať, ale posudzovať zákon len na základe toho, že som v opozícii, kým ten druhý je v koalícii a posudzovať ho predtým, ako je účinný, je nedôstojné a unáhlené," odkázal Gál opozícii. On sám je presvedčený, že tak, ako bolo kľúčové povinné zverejňovanie zmlúv, kľúčový bude aj nový protischránkový zákon. "Vieme o nedostatkoch a keď sa niečo objaví, bude priestor na jeho vylepšenie. Hystéria je preto nemiestna, je to len politikárčenie," povedal. Gálovi sa nepáči, že opozičné vystúpenia ku ktorejkoľvek téme končia pri daňovej kauze Bašternák. "Tiež by som bol rád, keby sme kauzu vedeli uzavrieť k spokojnosti nás všetkých. Ale nemali by sme z potrebnej zmeny právneho poriadku robiť politický cirkus," odporučil. Na margo výčitky opozície, že zákon nedostatočne rieši subdodávateľov víťazov verejných súťaží, Gál konštatoval, že subdodávatelia sú Achillovou pätou všetkých protischránkových zákonov, lebo ich schéma môže byť nekonečná. "S tým sa borí celý svet," zdôraznil Gál. Peter Osuský (SaS) vo faktickej poznámke odmietol zmenu postoja opozície voči ministerke Žitňanskej. "Jej odbornosť a pripravenosť kvalifikovane pracovať, nikto z vystupujúcich nespomenul," reagoval. Martin Fecko (OĽaNO-NOVA) súhlasí, že žiaden zákon nie je dokonalý, čo ale podľa jeho slov neznamená, že by k dokonalosti nemal smerovať. "My by sme mali mať ambíciu predkladať dobré zákony, aby sme ich nemuseli trikrát do roka novelizovať. Chýba mi preto, aby sme tu mali vyhodnotenie jednotlivých zákonov," dodal.


TECH_FMMusíme starnúť a umrieť? Niektoré tvory môžu byť nesmrteľné

Dosiahol už človek svoj maximálny vek? A prečo vôbec starneme? Podcast TECH_FM.

Starnutie i smrť majú v prírode svoj zmysel. Napokon, druh sa môže vyvíjať. V skutočnosti však nevyhnutné nie je a niektoré druhy sa môžu dožívať tisíca až milióny rokov. Prečo teda starneme? A čo by v prírode mohlo prežívať teoreticky donekonečna? Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Nóri ovládli bežecké disciplíny na MS, záverečné preteky vyhral Holund

Preteky mužov na 50 km voľnou technikou s hromadným štartom: SEEFELD. Nórsky bežec na lyžiach Hans Christer Holund sa stal víťazom pretekov na 50 kilometrov voľnou technikou s hromadným štartom na majstrovstvách sveta v klasických lyžiarskych disciplínach v rakúskom Seefelde. Tridsaťročný rodák z Osla využil dôveru nórskych trénerov a zužitkoval to, že ho v predchádzajúcich disciplínach šetrili. Hneď svoj debut na rakúskom snehu premenil na zisk premiérového zlata z MS v kariére. Nóri vďaka tomu dokonalo ovládli medailové hodnotenie mužských disciplín v bežeckom lyžovaní, keď triumfovali vo všetkých šiestich prípadoch. Slovensko v pretekoch nemalo zastúpenie.


Marček vypovedal na NAKA v prípade vraždy Kuciaka

Obvinený vypovedal pred vyšetrovateľom tri hodiny.

NITRA. Policajti z Národnej kriminálnej agentúry (NAKA) v Nitre vypočúvali v piatok ďalšieho obvineného v prípade vraždy novinára Jána Kuciaka a jeho snúbenice Martiny Kušnírovej. Krátko po 8.30 h priviezla policajná eskorta do pobočky NAKA v Nitre Miroslava Marček, ktorý mal na miesto činu doviezť strelca Tomáša Szaboa. Obvinený vypovedal pred vyšetrovateľom tri hodiny a o 11.30 h ho policajná eskorta z budovy NAKA odviezla. Miroslav Marček je ďalší z obvinených, ktorý musel vo veci vraždy novinára nanovo vypovedať po tom, ako polícia v tomto prípade obvinila aj podnikateľa Mariana Kočnera. Vo štvrtok 28. marca už za prítomnosti obhajcov vypovedal Zoltán Adruskó, ktorý v prípade figuruje ako sprostredkovateľ a Tomáš Szabo, ktorý mal na Jána Kuciaka a Martinu Kušnírovú strieľať. Okrem nich je obvinená aj Alena Zsuzsová, ktorá mala za objednávku vraždy zaplatiť. Pri vypočúvaní obvinených bol vo štvrtok 28. marca prítomný aj Marek Para, ktorý je obhajcom Mariana Kočnera. Pripomenul, že jeho klient akúkoľvek vinu v prípade vraždy novinára odmieta a voči vzneseniu obvinenia podal sťažnosť. Zároveň sa sťažoval na to, že mu vyšetrovatelia neumožnili nazrieť do spisu. "V tomto smere budeme žiadať prokurátora, aby preskúmal postup vyšetrovateľa, nakoľko máme dojem, že toto nám znemožňuje využiť všetky práva tak, aby sme mohli v celom rozsahu odôvodniť sťažnosť," skonštatoval Para.


Protimonopolný úrad odobril zmenu vlastníckej štruktúry vo firme Falck

BRATISLAVA. Zmenu vlastníckej štruktúry Falck-u odobril aj protimonopolný úrad. Dánska materská spoločnosť tak získa stopercentnú kontrolu nad slovenskou spoločnosťou. Protimonopolný úrad Slovenskej republiky 12. júla schválil koncentráciu spočívajúcu v získaní priamej výlučnej kontroly podnikateľa Falck SK nad podnikateľom Falck Emergency. Úrad o tom informoval v tlačovej správe. Rozhodnutie nadobudlo právoplatnosť 15. júla. "V predmetnom prípade ide o typ koncentrácie, ktorá z hľadiska jej formy a charakteru je zvyčajne posúdená so zjednodušeným odôvodnením, pretože ide o nadobudnutie výlučnej kontroly podnikateľa, ktorý pred koncentráciou nadobúdaný subjekt kontroloval spoločne s treťou stranou. Z hľadiska horizontálnych účinkov predmetnej koncentrácie nedochádza k zmene súťažných podmienok, keďže skupina nadobúdateľa výlučnej kontroly (Falck SK) na území SR v oblastiach podnikateľskej činnosti skupiny nadobúdaného podnikateľa pôsobí iba prostredníctvom nadobúdaného podnikateľa (Falck Emergency) a ním kontrolovaných podnikateľov," informoval úrad. Ako spoločnosť Falck potvrdila ešte minulý týždeň, zo spoločnosti odchádza firma KPR Health Invest, ktorá v nej vlastnila 49,11 percenta akcií. "Zmena má zabezpečiť rýchlejšie a efektívnejšie rozhodovacie procesy či výmenu informácií a skúseností, predovšetkým však efektívnejší prenos a implementáciu skupinového know-how a osvedčených postupov v rámci celej našej nadnárodnej skupiny,“ informovala vtedy hovorkyňa skupiny Falck Katarína Načiniaková. Spoločnosť Fack tiež tento týždeň oznámila, že končí s poskytovaním záchrannej zdravotnej služby na Slovensku. "Spoločnosť Falck sa nezapojí do výberového konania na poskytovateľov záchrannej zdravotnej služby (ZZS). Po uplynutí platnosti súčasných licencií, ktoré budú končiť v priebehu roka 2020, nebude spoločnosť ďalej prevádzkovať stanice ZZS,“ uviedla Katarína Načiniaková. Spoločnosť Falck je pôvodom dánska spoločnosť, ktorá bola založená v roku 1906. V súčasnosti je najväčším prevádzkovateľom záchranných zdravotných a asistenčných služieb na svete. Na Slovensku skupina pôsobí od roku 2005. Je najväčším poskytovateľom záchrannej zdravotnej služby (ZZS) na Slovensku. Prevádzkuje 107 staníc ZZS a zabezpečuje pre občanov SR neodkladnú zdravotnú starostlivosť. Súčasne prevádzkuje aj Dopravnú zdravotnú službu (DZS). Okrem toho ponúka služby zdravotnej asistencie.


PRÍBEHY PAMÄTNÍKOV OD POST BELLUMTibor Molek: Proti komunizmu sme bojovali pravdou, nie štvavosťou

„Za oblokmi rozhlasovej stanice Slobodná Európa som zostarol. Keďže boj proti komunizmu sa skončil, dal som sám, dobrovoľne výpoveď.“

Tibor Molek sa narodil v roku 1930 v Banskej Bystrici ako jediný syn miestneho úradníka. Výrazne ho formoval hlboký vzťah ku kraju v okolí rodného mesta, kde prežil krásny začiatok svojho života. „Detstvo som mal úžasné,“ hovorí. Koncom 30. rokov sa jeho rodina presťahovala do Senca, odkiaľ ich vyhnali dôsledky Viedenskej arbitráže v novembri 1938 – Senec totiž pripadol Maďarsku. Rodina sa preto presídlila do Bratislavy, kde Tibor pokračoval v štúdiu na gymnáziu. Bol ešte len malým chlapcom, keď Slovensko zasiahli búrlivé udalosti: vznik samostatného slovenského štátu aj vojnový konflikt. Existenciu Slovenskej republiky však vnímal pozitívne, hoci s pribúdajúcim vekom si začal uvedomovať aj jej totalitný charakter. Zásadne ho ovplyvnili skúsenosti s Červenou armádou, ktorá oslobodzovala hlavné mesto: „Zažili sme vojská takzvaného osloboditeľa, Sovietskeho zväzu, ktoré znásilňovali naše matky, rabovali, ničili Bratislavu. To zanechalo v našej duši ohromný odpor, dokonca aj k ruskému jazyku, ktorý je inak veľmi krásny.“ Krátko po uchopení moci komunistickou stranou v roku 1948 nastúpil Tibor na štúdium práva na univerzite v Bratislave. Praktiky režimu i jeho ideológia v ňom však od počiatku vyvolávali hlbokú nevôľu, považoval ich za absurdné: „Tomu nikto neveril. V novinách sme čítali iba šport.“ Sám dokonca pracoval ako redaktor Športu, vďaka čomu získal potvrdenie, na základe ktorého sa nemusel zúčastňovať na všetkých prednáškach. Tomu nikto neveril. V novinách sme čítali iba šport. Univerzita získavala čoraz výraznejší prokomunistický charakter, medzi Tiborovými spolužiakmi sa zrazu objavilo množstvo maturantov, predháňajúcich sa v podpore vládneho režimu.   Zmenilo sa aj zameranie štúdia. „Kedysi boli prednášky z rímskeho práva päťkrát do týždňa, obmedzili ich na dva dni. Ostatné sa odohrávalo na politickom poli. Aj skúšky. To nás primalo k protestom. Proti zberu papiera, proti zakladaniu krúžkov, proti zveľaďovaniu komunizmu. Našich súdruhov to zase priviedlo k tomu, že nás jedného po druhom vyhadzovali.“ Tibor nepatril k tým, ktorí sa len pasívne prizerali, sám túžil prispieť k rozkladu vládneho systému. „Založil som bunku pre francúzsku špionážnu službu, v ktorej vedení bol bývalý major Matúš. Ten ma skontaktoval so slovenskými a kanadskými emigrantmi, ktorí prišli do Bratislavy a presvedčili ma, aby som pre nich pracoval, čo som rád urobil.“ Začiatkom 50. rokov sa dozvedel o začiatku vysielania Rádia Slobodná Európa (Radio Free Europe, RFE). „Zakladateľom a dôležitým funkcionárom bol C. D. Jackson, ktorý mal pri otvorení rozhlasu prejav, v ktorom povedal, že odovzdáva tento rozhlas ľuďom Slovenska, ako aj Čiech. Je to dar amerického ľudu, ktorý hádam bude pre všetkých taký dôležitý, že raz budeme slobodní.“ Tiborove aktivity a zmýšľanie nezostali bez povšimnutia a v druhom ročníku ho z vysokej školy vyhodili. Keďže mu hrozil nástup do jednotiek Pomocných technických práporov (PTP), rozhodol sa pre definitívny odchod za hranice. Kým sa mu ho však podarilo zrealizovať, musel sa istý čas skrývať na území Slovenska. Jeho otec v tom čase už nežil a matku o svojom zámere neinformoval. K samotnému úteku sa odhodlal v polovici januára 1952, keď sa spolu so štyrmi ďalšími ľuďmi, medzi ktorými bola aj jeho budúca manželka Anka, odobrali k rieke Morava, vlievajúcej sa pri Devíne do Dunaja. „Predpokladali sme, že rieka bude plytká. To pásmo už bolo zakázané, dostali sme falošné priepustky.“ Ľadová voda ich postup veľmi spomalila. Premeškali tak moment nepozornosti meniacich sa stráží, ktoré si ich všimli a začali po nich strieľať. Jeden zo skupiny podľahol infarktu, druhého zasiahla strela pohraničníkov. Tibor, Anka a posledný šťastlivec však dosiahli rakúsky breh. „Tam už nás prenasledovať nemohli. V januári bola nesmierne veľká zima a aj rieka bola oveľa hlbšia, ako sme predpokladali. Bol som nútený zaklopať na oblok nejakého sedliaka, ktorého som uprosil, aby nás prijal.“ Utečenci museli improvizovať, pretože spojka, ktorá ich mala na druhej strane očakávať, neprišla. Napriek prekročeniu hranice neboli v bezpečí, pretože sa ocitli v sovietskej okupačnej zóne Rakúska. Sedliakovi na druhý deň zaplatili za pomoc hodinkami Tiborovho otca a vydali sa vlakom do Viedne. „Bol som tiež ozbrojený...Samozrejme, taxikári vo Viedni dostávali za hlavu určité peniaze, takže to bolo nebezpečné. Vo Viedni som nasadol do taxíka a povedal šoférovi: ,Tu mám pištoľ, musíte nás zaviezť na americký konzulát. Ak ma zaveziete niekam inam, vyvodím z toho dôsledky.‛“ Taxikár ich, našťastie, nezradil. V nasledujúcich týždňoch sa museli podrobiť dôkladným výsluchom zameraným na zistenie ich politických názorov a minulosti. Hoci prežívali obrovský pocit radosti, Viedeň neposkytovala emigrantom veľkú istotu. Vďaka americkej pomoci sa onedlho dostali do tábora pre utečencov vo Welse neďaleko Linzu. „To bol obrovský medzinárodný láger, kde boli Rusi, Maďari, Poliaci, Slováci, Česi, Bulhari, Rumuni – osem- až deväťtisíc ľudí.“ Životné podmienky v tábore boli tvrdé. Samotné Rakúsko zápasilo po vojne s veľkými hospodárskymi ťažkosťami, hladom a nezamestnanosťou. Keďže štáty prijímajúce utečencov mali vlastné kvóty, pre Tibora nastalo v tábore dlhé obdobie čakania. „Vtedy som sa s Ankou rozhodol, že načierno prejdem hranice s Nemeckom.“ V porovnaní s prekročením železnej opony to bola maličkosť. Obaja mladí ľudia mali namierené do Mníchova, kde sa chcel Tibor uchádzať o miesto v Rádiu Slobodná Európa. „Keďže som už pracoval pre rozhlas a Šport, predpokladal som, že sa tam uplatním, čo sa po skúškach aj stalo.“ Vďaka svojmu talentu a nezameniteľnému hlasu bol prijatý do rádia, kde pracoval ako hlásateľ a neskôr režisér. „V prvom rade sme bojovali proti komunizmu: správami, kultúrnym a politickým programom. Vysielali sme domáci blok, zahraničný blok a komentáre, ale nikdy sme neboli štvaví. Vždy sme sa snažili hľadať pravdu.“ V rádiu museli používať pseudonymy, aby zbytočne neohrozovali rodinných príslušníkov vo vlasti. Tibor si zvolil meno Dolina, no svoju identitu pred československými bezpečnostnými zložkami neutajil. Doplatila na to jeho matka, ktorú neminul trest odňatia slobody. Bez príčiny si musela odpykať viac ako tri roky v pankráckej väznici. Až oveľa neskôr mu povedala, že sa z jeho úteku radovala, „lebo vedela, že by sa doma dostal do väzenia“. Tragickú dohru mali aj Tiborove protikomunistické špionážne aktivity. Za svojho nástupcu v bunke si vybral Bernarda Nemčeka, s ktorým udržiaval kontakt i krátko po úteku. Prosil ho, aby bunku nerozširoval a nevystavil sa nebezpečenstvu odhalenia. „Oni urobili pravý opak.“ Bernardovi Nemčekovi sa to stalo osudným, pretože Štátna bezpečnosť v polovici 50. rokov jeho činnosť odhalila. Vykonštruovala veľký politický proces, v ktorom bolo súdených množstvo osôb. Bernard Nemček dostal najvyšší trest a v roku 1955 bol popravený. Tibor sa naplno venoval svojej práci pre Rádio Slobodná Európa, ktorého vysielanie komunisti neustále rušili. Preto ho čoskoro vyslali do Lisabonu, kde mal za úlohu vybudovať slovenské oddelenie, vysielajúce z tejto oblasti na iných frekvenciách. Takýmto spôsobom sa signál darilo šíriť napriek pôsobeniu rušičiek. „Počuteľnosť bola pre poslucháča jednoduchšia a lepšia.“ Približne po dvoch rokoch sa Tibor opäť vrátil do Mníchova. Tu sa spolu s ďalšími kolegami pokúsil o založenie slovenského oddelenia, „aby sme mali vlastného šéfa a aby sme mohli naďalej vysielať v našom jazyku pre našich poslucháčov, čo však vtedy nemalo úspech. Všetky kľúčové pozície boli vlastne pod vedením českých kolegov. “ V prvom rade sme bojovali proti komunizmu: správami, kultúrnym a politickým programom. Vysielali sme domáci blok, zahraničný blok a komentáre, ale nikdy sme neboli štvaví. Vždy sme sa snažili hľadať pravdu. RFE nevyhnutne potrebovalo spoľahlivé informácie spoza železnej opony, ktoré získavalo aj prostredníctvom pravidelného monitoringu československého rozhlasu. Vo svojom vysielaní tak dokázalo veľmi pružne reagovať na konkrétne udalosti či tvrdenia režimu. Ľuďom z Východu, ktorí mali vôľu s rádiom spolupracovať, pridelili poštové adresy po celej Európe, kam mohli adresovať listy pre RFE. „Svojich ľudí sme mali na hraniciach Československa na nemeckej pôde: odpočúvali naše vysielanie, sledovali, akú má odozvu a ako ďaleko je rušené.“ Pozorne sledovali situáciu v komunistickom bloku. Uvítali zmeny, ktoré priniesli 60. roky v Československu – uvoľňovanie cenzúry aj Pražskú jar. Zrazu dostávali väčší počet listov, prichádzalo viac ľudí, s ktorými nadväzovali kontakty. V roku 1968 sa do Mníchova prvý a posledný raz dostala aj Tiborova matka. Nádeje a očakávania však zmaril augustový vpád vojsk Varšavskej zmluvy. „Trpeli sme s našimi občanmi, trpeli sme rovnako ako oni doma.“ Postupom času prechádzala Slobodná Európa zmenami, s ktorými sa Tibor nie vždy stotožňoval. Dostal nových kolegov, ktorí boli v minulosti členmi komunistickej strany „a títo ľudia do určitej miery obhajovali socializmus, socializmus reformovaný“. Vedomie, že tento režim stále ovláda jeho vlasť, Tibora rozhorčovalo. Rovnaký režim sa pokúšal znemožniť nepohodlné vysielanie nielen rušičkami a nasadzovaním tajných agentov do štruktúr rádia, ale v roku 1981 aj bombovým atentátom. „Traja z nás – Antalič, Skukálek a Maruška (Puldová) – boli ťažko zranení.“ Tibor vo svojej práci pokračoval svedomito a s presvedčením až do nežnej revolúcie. Vždy veril v to, že človek musí bojovať za to, čo mu káže srdce a rozum. „Za oblokmi rozhlasovej stanice Slobodná Európa som zostarol. Keďže boj proti komunizmu sa skončil, keďže režim sa v osemdesiatom deviatom zrútil a bola sloboda, dal som sám, dobrovoľne výpoveď.“ Pád komunizmu prežíval rovnako radostne ako občania v Československu. Jeho prvá cesta smerovala do vlasti. Napriek tomu, že Tibor sa životu v Nemecku veľmi dobre prispôsobil, tvrdí, že človek v exile nikde nie je doma. „Aj ten chlieb chutí inak doma ako v cudzine.“ Po návrate ho však čakal nejeden šok: „V päťdesiatom druhom v januári som zanechal Bratislavu, bývali sme na Povrazníckej ulici neďaleko budovy YMCA. A táto ulica bola presne taká špinavá a presne taká nemožná ako v čase, keď som ju opustil. Hovoril som si: ,Je toto možné?ʻ“ Na Slovensko sa však Tibor dodnes vracia rád a pravidelne. je projekt neziskovej organizácie Post Bellum SK, ktorú financujú najmä drobní darcovia. Združuje stovky prevažne mladých ľudí, ktorí zbierajú spomienky pamätníkov. Nahrávajú rozhovory, digitalizujú fotografie, denníky, archívne materiály a ukladajú ich do medzinárodného archívu Pamäť národa. Ak aj vy máte tip na zaujímavého pamätníka, môžete napísať na pamatnici@postbellum.sk. Ak chcete projektu pomôcť, môžete sa stať členom Klubu priateľov Príbehov 20. storočia alebo poslať jednorazový dar na účet SK12 0200 0000 0029 3529 9756.


Albánska opozícia žiada, aby krajinu doviedla k voľbám úradnícka vláda

Opozícia sa parlamentných volieb nezúčastní, lebo podozrieva vládu, že ich chce zmanipulovať.

TIRANA. Prívrženci albánskej opozície zablokovali v pondelok hlavné cesty v metropole Tirana a požadovali, aby krajinu doviedla k júnovým parlamentným voľbám úradnícka vláda. Informovala o tom agentúra AP. Tisíce prívržencov opozície zablokovali na hodinu päť hlavných cestných dopravných uzlov v krajine. Vodca opozičnej Albánskej demokratickej strany (PD) Lulzim Basha povedal, že ľudia protestovali proti pašovaniu drog, zločinnosti, volebným podvodom, korupcii či praniu špinavých peňazí. Opozícia už predtým avizovala, že sa parlamentných volieb naplánovaných na 18. júna nezúčastní, lebo podozrieva vládu, že chce voľby zmanipulovať. Protestujúci sedeli na ceste, mávali štátnymi zástavami, skandovali protivládne heslá a vyzývali na slobodné a spravodlivé voľby. Na cestách sa tvorili dlhé kolóny vozidiel. Protest sa niesol v pokojnom duchu a zaobišiel sa bez incidentov. "Toto je varovanie, že úsilie tohto ľudového hnutia dosiahnuť slobodné a spravodlivé voľby je nezlomné," povedal pred ukončením protestu Basha. Do Tirany by mali ešte v pondelok doraziť vyjednávači EÚ. Ich úlohou bude sprostredkovať dialóg medzi koalíciou a opozíciou, ktorá odmieta zasadnúť k rokovaciemu stolu, kým neodstúpi premiér Edi Rama.


Ceny nehnuteľností na Slovensku rástli rýchlejšie ako bol priemer EÚ

Údaje zverejnili štatistici Európskej únie.

BRATISLAVA. Ceny bytov a rodinných domov sa na Slovensku vo štvrtom kvartáli vlaňajška medziročne zvýšili o 6,8 percenta a oproti predchádzajúcemu kvartálu vzrástli o 2,8 percenta. Vyplýva to z údajov, ktoré zverejnil vo štvrtok štatistický úrad EÚ Eurostat. V eurozóne aj v rámci celej Európskej únie ceny rezidenčných nehnuteľností v medziročnom porovnaní stúpli zhodne o 4,2 percenta. Oproti tretiemu kvartálu boli ceny v eurozóne vyššie o 0,7 percenta a v celej únii o 0,6 percenta.V rámci krajín EÚ, z ktorých mal Eurostat údaje k dispozícii, ceny obytných nehnuteľností medziročne najviac posilnili v Slovinsku (18,2 percenta), Lotyšsku (11,8 percenta) a v Českej republike (9,9 percenta). Medziročný pokles cien obytných nehnuteľností evidovali v Taliansku (-0,6 percenta).Medzikvartálne sa ceny obytných nehnuteľností vo štvrtom štvrťroku vlaňajška najviac zvýšili v Slovinsku (6,5 percenta), Lotyšsku (4,3 percenta) a na Malte (3,8 percenta). Medzikvartálny pokles cien bytov a rodinných domov evidovali v Dánsku (-1,7 percenta), Belgicku (-0,5 percenta), vo Veľkej Británii (-0,4 percenta), Švédsku (-0,2 percenta), Taliansku (-0,2 percenta) a vo Francúzsku (-0,2 percenta).


Letiská začnú kontrolovať každý kus elektroniky samostatne

Tienenia, akumulátory a plechy sťažujú pohľad do útrob elektronických zariadení.

NEW YORK, BRATISLAVA. Čím viac elektroniky v príručnej batožine nesiete, tým dlhšie bude trvať vaša bezpečnostná previerka na letisku. Americká TSA (Úrad pre bezpečnosť v doprave) prichádza s novými pravidlami, ktoré žiadajú snímanie každého z elektronických zariadení samostatne. Doposiaľ bolo potrebné pri letoch nielen v USA vyberať z batožiny notebook, ktorý sa ukladal do samostatnej debničky na odbavovacom páse. Odteraz bude musieť na letiskách riadiacimi sa pravidlami TSA podstúpiť rovnakú kontrolu každé jedno zariadenie, ktoré je väčšie ako smartfón. Platí to pre elektronické čítačky kníh, tablety, kamery, zrkadlovky, herné konzoly a ďalšie zariadenia, ktoré so sebou cestujúci ponesú. TSA podľa magazínu Mashable nasadzuje nové pravidlá po tom, čo úspešne prebehla testovacia fáza na desiatich letiskách v Spojených štátoch.


Európske burzy výrazne posilnili

FRANKFURT NAD MOHANOM, PARÍŽ, LONDÝN. Európske akciové trhy v piatok výrazne posilnili. Náladu na trhoch zlepšili nádeje týkajúce sa obchodných rokovaní medzi USA a Čínou. Kľúčový nemecký index Dax v piatok vyskočil o 2,86 percenta na 12 511,65 bodu a dostal sa najvyššie od konca júla. Za celý uplynulý obchodný týždeň si pripísal 4,15 percenta. Hlavný francúzsky index CAC 40 v piatok stúpol o 1,73 percenta na 5665,48 bodu, taliansky FTSE MIB o 1,88 percenta na 22 165,34 bodu a britský FTSE 100 o 0,84 percenta na 7247,08 bodu. Index blue-chipov z eurozóny EuroStoxx 50 vzrástol o 2,17 percenta na 3569,92 bodu a paneurópsky index STOXX Europe 600 o 2,31 percenta na 391,61 bodu. Hlavným dôvodom, ktorý podporil akciové trhy, boli vyjadrenia amerického prezidenta Donalda Trumpa, ktorý uviedol, že obchodné rokovania medzi USA a Čínou pokročili a vyvíjajú sa pozitívnym smerom. Taktiež na Twitteri napísal, že atmosféra rozhovorov je srdečnejšia než v poslednom čase. Večer sa výrazne v pozitívnom pásme pohybovala aj Wall Street. Kľúčový americký index Dow Jones Industrial Average sa o 19.28 h SELČ nachádzal s plusom 1,64 percenta na 26 931,17 bodu. Širší index S&P 500 vzrástol o 1,40 percenta na 2979,12 bodu a technologický Nasdaq Composite o 1,85 percenta na 8097,68 bodu.


Dôchodca v Berlíne narazil do ľudí na zastávke

BERLÍN. Päť ľudí utrpelo v nedeľu večer zranenia, z nich dvaja ťažké, pri incidente v Berlíne, kde auto narazilo do zastávky autobusu. Podľa prvých zistení stratil 75-ročný motorista kontrolu nad svojím vozidlom, informovala agentúra DPA s odvolaním sa na vyjadrenie polície. K udalosti došlo na ulici Holzhauser Strasse, pričom auto údajne nabehlo najprv na stredový ostrovček a následne vodič strhol riadenie na opačnú stranu. Tým sa dostalo na chodník a nakoniec až k autobusovej zastávke. Ťažké zranenia utrpel samotný vodič, ako i jedna mladistvá osoba. Spolujazdkyňa a ďalšie dve osoby vyviazli s ľahšími zraneniami. Berlínski hasiči spočiatku informovali až o šiestich zranených osobách. Vyšetrovatelia pri zisťovaní príčiny vkladajú nádej do prehliadky havarovaného vozidla, pričom sa zameriavajú na technické nedostatky. Momentálne vychádzajú z predpokladu, že išlo o nehodu, uviedol policajný hovorca.


V minulom roku počet obvinených stúpol, počet odsúdených mierne klesol

BRATISLAVA. Počet obvinených v slovenských väzeniach v minulom roku vzrástol, počet právoplatne odsúdených mierne klesol. "Obvinených k 31. decembru 2017 oproti koncu roka 2016 pribudlo celkom o 78 osôb a to z 1438 na 1516. Pritom ide o najvyšší počet od roku 2009. Oproti tomu počet odsúdených mierne klesol,"  uviedol v utorok riaditeľ Kancelárie generálneho riaditeľa Zboru väzenskej a justičnej stráže (ZVJS) Adrián Baláž. "K 31. decembru 2017 bolo vo výkone trestu celkom 8512 osôb, pričom oproti koncu roka 2016 sa znížil ich počet o 45 osôb. U všetkých kategórií odsúdených, s výnimkou odsúdených zaradených do ústavov so stredným stupňom stráženia, bol zaznamenaný pokles počtu," doplnil  Adrián Baláž. ZVJS zverejnil pred pár dňami na svojej oficiálnej webovej stránke ročenku za minulý rok. Vyplýva z nej, že u väznených osôb s cudzou štátnou príslušnosťou bol zaznamenaný mierny nárast počtu. Išlo celkom o 219 osôb, najpočetnejšou skupinou boli občania Českej republiky (51), Poľska (20), Maďarska (18), Ukrajiny (16), Rumunska a Srbska (po 11). Priemerný počet odsúdených, ktorí nenastúpili nariadený výkon trestu v sledovanom období predstavoval 1616 osôb. Uvádza sa v aktuálnej ročenke ZVJS. Do výkonu trestu bolo prevedených z výkonu väzby 1863 osôb, z občianskeho života nastúpilo samo 1658 osôb a dodaných z občianskeho života bolo celkom 1912 osôb. "Čo sa týka klasifikácie odsúdených podľa veku, najpočetnejšou skupinou boli odsúdení od 30 do 45 rokov (3874 osôb), čo je oproti predchádzajúcemu roku o 75 osôb menej. V hodnotenom období bol zaznamenaný pokles počtu odsúdených negramotných, s neúplným základným vzdelaním a so základným vzdelaním," uviedol Adrián Baláž. "U ostatných kategórií odsúdených klasifikovaných podľa vzdelania išlo o nárast. Najpočetnejšími skupinami odsúdených podľa dosiahnutého vzdelania boli osoby so základným vzdelaním - 3267 odsúdených a osoby so stredoškolským vzdelaním bez maturitnej skúšky - 3096 odsúdených," dodal Adrián Baláž.


O KNIHÁCHIsabel Allende: Žijeme v neustálom strachu

Okolo seba počúvame len zlé správy. Svet žije v neporiadku, ale pritom nikdy sme sa nemali lepšie ako teraz

Život čilskej prozaičky a aktivistky Isabel Allendeovej je sám osebe strhujúcim príbehom. Úlohu si v ňom zahrala aj láska, aj smrť dcéry, aj medzinárodná politika. Jedna z najrešpektovanejších latinskoamerických autoriek dnes patrí medzi vplyvné hlasy hovoriace o rovnoprávnosti žien, ale aj medzi autorky, ktoré svojimi knihami so silnými hrdinkami dokážu rozplakať. V slovenčine práve vychádza nové vydanie jej najslávnejšieho románu Dom duchov.   Začnime literatúrou. Váš prvý román Dom duchov práve vychádza v slovenčine po 35 rokoch od pôvodného vydania. Pamätáte si, prečo ste sa vlastne rozhodli pre písanie? V roku 1981, keď som písala túto knihu, som žila v exile vo venezuelskom Caracase. Čakala som, kedy sa skončí diktátorský režim v mojej rodnej krajine. Ako vieme, diktátor bol pri moci dlhých sedemnásť rokov. Román bol mojím útočiskom i východiskom, cvičením v nostalgii, spôsobom, ako prežiť a nezabudnúť. Potrebovala som si pamätať minulosť, znovuobjavovať svet, ktorý som exilom stratila. A pripomínať si mŕtvych či tých, ktorí sa stratili.   Dom duchov je typická rodinná latinskoamerická sága. Román nás vovádza svojím magickým rozprávaním do spojenia veľkej histórie a rodinných peripetií, magické prírodné prvky sa pritom prepletajú s nostalgiou za minulým. Je tá veľká rodina, ktorú často nachádzame práve v latinskoamerických románoch, naozaj prítomná v živote, v kultúre spoločnosti? Prečo je rodina taká dôležitá?  Vo väčšine krajín Latinskej Ameriky sa nemôžeme spoliehať na pomoc štátnych inštitúcií a vládnucej moci. A život je pritom plný neistoty. Jediná ochrana, na ktorú sa v takomto svete môžete spoľahnúť, je ochrana rodiny a blízkych priateľov. Rodiny a celé rodinné klany tvoria zábezpeku, bez príbuzných je človek veľmi zraniteľný. S rodinou prežívame dobré časy a radosť, od rodiny dostaneme pomoc, keď sa dostávame do problémov. Samozrejme, rodové väzby vytvárajú aj veľkú zodpovednosť u jedinca, pretože tak ako dostávame, tak musíme byť pripravení aj dávať. Takže v rodine je komunita často veľmi silná, silnejšia ako individualita. Preto niekedy v rodine môžete cítiť menej osobnej slobody (a počuť veľa klebiet). Vo vašich románoch vystupujú ako hlavné hrdinky najmä ženy a dievčatá. Čím sú vám ženské románové hrdinky blízke? Čo robí ženy silnými? Úprimne povedané, väčšina žien, ktoré poznám, sú silné a odolné. Sama pochádzam z rodiny, kde ženy neváhali byť silnými, odhodlanými. Za svojho života som založila aj nadáciu (www.isabelallendefoundation.org), ktorej misiou je pomáhať ženám a posilniť ich postavenie v spoločnosti. Niektoré ženy z našej rodiny, ale aj priateľky či dievčatá, ktoré som stretla vďaka nadácii, inšpirovali hrdinky v mojich románoch. Keď zakúšame ťažké časy alebo prežívame tragédie, hľadáme a nachádzame v sebe silu, o ktorej neraz ani netušíme, že ju v sebe máme. To sú moje skúsenosti so ženami v mojej nadácii aj s mojimi hrdinkami v knihách.   Príbeh Pauly je vaša vlastná intímna tragédia, je to text o vzťahu matky a dcéry. Ale aj rozprávanie o smrti vlastného dieťaťa a smútku, ktorý je nekonečný. Môže byť písanie aj psychoterapiou? Nemyslím si, že písanie môže úplne nahradiť psychoterapiu, pravda však je, že v mojom prípade to bola naozaj katarzná skúsenosť. Rok, počas ktorého moja dcéra ochorela a nakoniec zomrela, bol veľmi mätúci a bolestivý. Keď som neskôr písala Paulu, mala som čas doslova krehko sa rozpamätávať a snažila som sa pochopiť a akceptovať to všetko, čo sa stalo. Keď nakoniec kniha vyšla, dostala som množstvo pozitívnych reakcií od čitateľov, ale aj prekrásnych listov, vďaka ktorým som sa necítila opustená a vnímala som aj to množstvo podpory. Uvedomila som si, že každý v živote niekoho stráca, ale napriek tomu nezostáva sám. Zo všetkých mojich kníh mala práve Paula najväčší ohlas a hlboko rezonovala u mojich čitateľov.   Aké miesto má podľa vás literatúra v dnešnej spoločnosti? Na svete vychádzajú ročne tisíce nových titulov. Môže byť literárne rozprávanie čímsi, čo by sme nazvali svedomím súčasnej spoločnosti? Alebo je to len zábava a oddych?  Literatúra bola od počiatku dôležitá, spájala ľudí, učila nás o živote, hodnotách, dávala nám poznanie a skúsenosti, ktoré prekračovali generácie, prežívali aj vďaka príbehom. Ale literatúra prinášala a prináša aj zábavu a je to tak správne. Samozrejme, aj iné médiá – nech si vezmeme hoci tlač či televíziu – majú masívny dosah, ale nie trvalý. Dobrá literatúra zostáva. Od počiatku svojej profesionálnej kariéry ste stáli aj aktívne na strane boja za práva žien. Ak sa obzriete dozadu, ako sa premenil za tých už viac než štyridsať rokov v ženskom hnutí a v postavení žien?  Keď som začínala pracovať, mala som dvadsať rokov a feminizmus v Čile bol veľmi mladý, bolo to čosi nové. Dnes, o päťdesiat rokov neskôr, môžem povedať, že dosiahol veľa, ale stále nie dosť. Dosiahli sme rovnaké práva v zákone, ale v reálnom živote musíme za túto rovnosť neustále bojovať. Napríklad rovnosť stále nefunguje pri rovnakých platoch za rovnakú prácu, problémy sú stále s rovnosťou príležitostí pri pracovných miestach. Často hovorím o právach žien v rozvojových krajinách, kde je situácia žien často veľmi zlá, strašná. Až 80 percent utečencov sú ženy a deti. Vo vojnách je často viac civilných obetí než vojenských. A väčšinu civilistov tvoria – ženy a deti. Ženy vykonávajú väčšiu časť práce a zamestnaní vo svete, ale vlastnia len jedno percento aktív a zdrojov. Toto je však mimoriadny čas pre ženy. Ďakujem sociálnym médiám, ktoré nás spájajú a vďaka nim sa môžeme navzájom informovať a pomáhať si. Zmeny tak prichádzajú rýchlejšie.   Vaše priezvisko Allende nemôžeme oddeliť od modernej histórie Čile a celej Latinskej Ameriky. Ako sa dnes v 21. storočí pozeráte na tú časť histórie, ktorej súčasťou je aj vaša rodina? Salvador Allende bol zvolený v slobodných demokratických voľbách v roku 1970, uprostred studenej vojny, ktorá rozdelila celý svet na dve veľké sféry vplyvu s dvoma znepriatelenými mocnosťami – Sovietskym zväzom a Spojenými štátmi. Môj strýko Salvador Allende bol marxistický socialista, ktorý presadzoval socialistické myšlienky spojené s normami fungujúcej demokracie, teda čosi v štýle nie nepodobnom škandinávskym krajinám. Ale asi bolo priskoro na takúto ideu v Latinskej Amerike. Spojené štáty by to nedovolili. Kubánska revolúcia v roku 1959 vystrašila Američanov a konzervatívcov na celom kontinente. Prakticky všetky ľavicové hnutia v Latinskej Amerike boli brutálne utláčané (a zničené) vojenskými silami, ktoré slúžili bohatým, pravicovým stranám a Spojeným štátom. To sa stalo aj v Čile, ako všetci dobre vieme. Vojenský puč a prevrat v septembri 1973 ukončil našu dlho budovanú a solídnu demokraciu a Salvadora Allendeho nahradil represívny diktátorský režim, ktorý sa držal pri moci sedemnásť rokov. Viacerí členovia našej rodiny zahynuli, mnohí skončili vo väzení a najväčšia časť opustila svoju rodnú krajinu a žila v exile. Ale táto smutná história sa dotkla tisícok rodín z Čile.   V časoch politicky turbulentných zmien ste pôsobili aj ako novinárka. Čo je najdôležitejším aspektom novinárskej práce? A čo je zasa najnebezpečnejšie na profesii žurnalistu? Poslaním žurnalistiky vždy bolo a je snažiť sa čo najlepšie informovať verejnosť a robiť to čestným a spravodlivým spôsobom. Nie je to jednoduchá úloha, pretože novinári sú často riadení, limitovaní či priam cenzorsky obmedzovaní vládou alebo korporáciami vlastniacimi médiá, v ktorých pracujú. Skutočne nezávislá žurnalistika je vzácna, ale dôležitá. Nezávislí žurnalisti sú veľmi často vo veľkom nebezpečenstve, či už ako vojnoví korešpondenti, alebo keď sa púšťajú do odhaľovania priam diabolských praktík represívnych diktátorov, alebo sa venujú korupcii na najvyšších miestach.   Ako žena, spisovateľka, žurnalistka a aktivistka – ako vidíte dnešný svet? Sme bohatí? Či nepokojní? Myslím, že svet bol vždy plný násilia, krutý a mätúci. Ale teraz sme lepšie informovaní, takže vieme omnoho viac, vlastne všetko, čo sa deje kdekoľvek, kde sa to udialo. Všetko, čo okolo seba počúvame, sú zlé správy. Dobré správy nie sú zaujímavé, médiá ich neprinášajú. Výsledkom je, že žijeme v neustálom strachu. Svet žije v neporiadku, ale pritom nikdy sme sa nemali lepšie ako teraz. Mám 75 rokov, vo svojom dlhom živote som videla všeličo a môžem dosvedčiť fakt, že v minulosti sa majorita nikdy nemala tak dobre, nezažívala toľko ľudskosti, len tí privilegovaní.   Čo teraz robíte? Kde žijete a píšete aj voľačo nové? Som spisovateľka, tak píšem. Už 36 rokov sa venujem najmä písaniu príbehov a neviem si predstaviť svoj život bez toho, aby som robila svoju prácu. Žijem v malom domčeku pri zálive v Severnej Kalifornii. Na novom románe som začala pracovať 8. januára. Patrí to k mojim rituálom, začať písať 8. januára. Je dobré mať jeden deň, keď začínate.   Isabel Allende sa narodila 2. augusta 1942 síce v Peru, ale čilským rodičom. Detstvo zažívala na cestách (okrem Čile aj v Bolívii a Bejrúte), ale na konci päťdesiatych rokov doštudovala žurnalistiku práve v Čile. Tu začala pôsobiť v OSN, v roku 1963 sa jej narodila dcéra Paula. Od roku 1967 pracovala pre viaceré médiá, spoluzakladala ženský časopis Paula. V roku 1973 sa v Čile uskutočnil puč, ktorý zmietol demokraciu jej strýka Salvadora Allendeho. Isabel Allende ušla aj s rodinou do Venezuely, kde pracovala ako novinárka až do roku 1984. V roku 1982 vydala svoj prelomový román Dom duchov, ktorý sa stal medzinárodným bestsellerom a na základe tejto knihy dánsky režisér Billy August nakrútil rovnomenný hollywoodsky film s hviezdnym obsadením (Meryl Streep, Winona Ryder, Jeremy Irons, Antonio Banderas). Od roku 1988 žije v Kalifornii. Isabele Allende publikovala vyše dvadsiatku ďalších kníh, je autorkou niekoľkých divadelných hier. Od roku 1995 sa v rámci svojej nadácie venuje pomoci ženám a rozvojovým programom pre ženské aktivistky. V slovenčine vyšli jej romány Dom duchov, Paula, Dcéra šťasteny, Sépiový portrét a poviedky Skazené dievča.


V Maďarsku sa zrazil rýchlik s autom, zahynuli traja ľudia

BUDAPEŠŤ. Všetky tri obete, ktoré si vyžiadala v stredu večer pri severomaďarskej obci Kismaros zrážka vlaku EC Báthory s osobným autom, boli občanmi Južnej Kórey. Pre spravodajský server ripost.hu to potvrdila vo štvrtok maďarská polícia. Vozidlo vošlo na chránené železničné priecestie napriek červenej svetelnej signalizácii. Nehoda sa stala na 9. kilometri hlavnej cesty medzi obcami Kismaros a Nagymaros. Vlak smeroval z Varšavy na budapeštiansku Západnú stanicu (Nyugati pályaudvar).


Na následky západonílskej horúčky zomrelo pätnásť Srbov

Prvý prípad tohto ochorenia zaznamenali v Srbsku už v roku 2012.

BELEHRAD. Na 15 sa zvýšil počet tohtoročných obetí západonílskej horúčky v Srbsku. Vyplýva to zo správy tamojšieho inštitútu verejného zdravotníctva Batut, o ktorom informovali v stredu srbské médiá. Podľa rovnakých zdrojov sa vírusom západonílskej horúčky infikovalo v Srbsku už 159 ľudí, 15 z nich chorobu neprežilo, pričom štyria zomreli na následky ochorenia v uplynulom týždni. Priemerný vek infikovaných je 62 rokov, priemerný vek zosnulých 75 rokov. Spomínané ochorenie zasiahlo Srbsko doteraz v najväčšom rozsahu pred piatimi rokmi, keď vírus spôsobil ochorenie 238 ľudí a 32 z týchto prípadov nákazy sa skončilo úmrtím pacientov. Prvý prípad tohto ochorenia zaznamenali v Srbsku už v roku 2012, odvtedy ochorelo v krajine na západonílsku horúčku celkove 574 ľudí a 61 ochorenie neprežilo. Zdrojom vírusu, ktorý po prvý raz zaznamenali v roku 1937 v africkej Ugande a ktorý v roku 1950 spôsobil vôbec prvú epidémiu v Egypte, sú nezriedka divožijúce vtáky. Z nich ho komáre rodu culex prenášajú i na ľudí. V období, keď pribúda komárov, obvykle od druhej polovice júla do septembra, sa zvyšuje aj počet takýchto ochorení. Najviac ohrozenými skupinami populácie sú skôr narodení, chronickí chorí, ako aj osoby so slabšou imunitou. Výskyt ochorenia hlásili v tomto roku aj z Grécka, Chorvátska, Kosova, Maďarska, Rumunska či Talianska.


Cirkusy s divými zvieratami môžu na Slovensko cestovať, zviera ale nesmie vystupovať

Cirkusy na Slovensko prichádzajú najmä z Českej republiky a Maďarska.

BRATISLAVA. Cirkusy so zvieratami budú môcť naďalej cestovať na Slovensko, väčšina týchto zvierat však nebude môcť na našom území vystupovať. Od 1. novembra bude totiž platiť vyhláška ministerstva pôdohospodárstva zakazujúca vystupovanie a výcvik divých zvierat na území Slovenska. Ako v piatok vo vyhlásení pripomenula organizácia Sloboda zvierat, cirkusom voľný pohyb umožňuje legislatíva EÚ. Slovensko síce nemá vlastné cirkusy so zvieratami, no prichádzajú sem zo zahraničia, najmä z Českej republiky a Maďarska. „Zatiaľ cirkusom len zužujeme pole pôsobenia, naším cieľom je však úplne odstrániť utrpenie zvierat v cirkusoch, ktoré spôsobujú celoživotné stiesnené ustajnenie, neustále cestovanie a drezúra,“ zdôraznila Silvia Čaňová, koordinátorka kampane Slobody zvierat za zákaz cirkusov so zvieratami. Sloboda zvierat podľa nej spolupracuje s ďalšími organizáciami na dosiahnutí celoeurópskeho úplného zákazu cirkusov s divožijúcimi zvieratami. Od 1. novembra bude na Slovensku zakázaný výcvik a verejné vystupovanie levov, tigrov, medveďov a ďalších šeliem, primátov, slonov, žiráf, hrochov, nosorožcov a delfínov. V prípade porušenia zákazu hrozí pokuta do výšky 20 000 eur. Povolené ostali výcvik a vystupovanie ostatných zvierat, v prípade cirkusov sa to podľa Čaňovej dotkne najmä väčšiny divožijúcich kopytníkov, ako sú zebry či ťavy a kone, vystupovať môžu aj psy či fretky. Vyhláška agrorezortu však definuje podmienky ich drezúry a verejného vystupovania a zakazuje napríklad dopovanie zvierat, používanie ohňa, hladovanie alebo obmedzovanie kŕmenia zvieraťa či pomôcky využívajúce elektrický impulz. Kontrolu nad dodržiavaním týchto ustanovení, ako aj kontrolu zdravia a dobrých životných podmienok zvierat, vykonáva Štátna veterinárna a potravinová správa prostredníctvom veterinárnych inšpektorov. Verejnosť môže podnety posielať priamo na veterinárne správy, uzavrela Sloboda zvierat.


Španielska vláda varovala Puigdemonta, aby nespravil nič nezvrátiteľné

Donald Tusk vyzval katalánskeho premiéra, aby neznemožnil dialóg.

MADRID. Katalánsky líder Carles Puigdemont by sa mal zastaviť, skôr než spraví niečo "nezvrátiteľné", vyhlásil hovorca španielskej vlády Íňigo Méndez de Vigo, ktorého cituje agentúra DPA. "Žiadam ho, aby nespravil nič, čo sa už nebude dať vrátiť späť," povedal Méndez de Vigo, ktorý je zároveň ministrom školstva. Podľa neho má tento regionálny premiér stále "čas" na to, aby ustúpil od svojich zámerov. Očakáva sa totiž, že Puigdemont by mohol v utorkovom avizovanom prejave na plenárnom zasadnutí katalánskeho parlamentu jednostranne vyhlásiť nezávislosť Katalánska. Puigdemont svoje posolstvo prednesie o 18.00 h SELČ. Polícia stráži verejné budovy a uzatvorila aj park obkolesujúci regionálny katalánsky parlament v Barcelone. Prípadné vyhlásenie nezávislosti sa pravdepodobne stretne s tvrdou reakciou španielskych centrálnych úradov. Puigdemont by sa mal podľa predsedu Európskej rady Donalda Tuska vyhnúť oznámeniu takého rozhodnutia, ktoré znemožní akýkoľvek ďalší dialóg. "Apelujem na (Puigdemonta), aby neoznámil rozhodnutie, ktoré znemožní dialóg. Poďme vždy hľadať, čo nás spája. (Buďme) jednotní v rôznorodosti," napísal Tusk v príspevku, ktorý na Twitteri zverejnil zhruba dve hodiny pred zasadnutím katalánskeho parlamentu. Sporné referendum o nezávislosti Katalánska sa konalo 1. októbra, a to napriek zákazu španielskeho ústavného súdu. Separatisti vyhlásili svoje víťazstvo v tomto plebiscite (v prospech nezávislosti) za odôvodnené a platné. Po hlasovaní nasledovali masové protesty Kataláncov, rozhnevaných tvrdou a násilnou policajnou taktikou voči voličom, ktorí prišli odovzdať svoj hlas v referende. Zásahy sa stretli s medzinárodným odsúdením.


Polícia stále vyšetruje prípad možného ohovárania premiéra Fica

Z ohovárania premiéra obvinili koncom minulého roka Matoviča.

BRATISLAVA. Polícia stále vyšetruje prípad možného ohovárania premiéra Roberta Fica (Smer) zo strany opozičného poslanca a lídra OĽaNO-NOVA Igora Matoviča. Vo veci je stále začaté trestné stíhanie. Pre TASR to uviedol hovorca Prezídia Policajného zboru Martin Wäldl. "Predmetná trestná vec ešte ukončená nebola, pravdepodobný termín ukončenia nie je možné v súčasnom období uviesť," povedal pre TASR Wäldl. Z ohovárania premiéra Fica obvinila polícia Matoviča koncom minulého roka. Obvinenie malo súvisieť s výrokmi opozičného poslanca o schránkovej firme a účte na Belize. V decembri 2016 však prokurátor uznesenie o vznesení obvinenia zrušil. S informáciou o Ficovi vyrukoval Matovič v polovici augusta 2015 najprv na sociálnej sieti, potom aj na tlačovej besede. Vychádzal pritom z anonymných informácií, ktoré si našiel v poštovej schránke. Podľa anonymu si mal Fico s manželkou ešte v roku 2008 založiť schránkovú firmu v Belize. Na dvoch účtoch tejto firmy malo byť podľa lídra OĽaNO-NOVA 674 miliónov dolárov. Premiér Fico Matovičove vyhlásenia označil za hlúposti. Polícia Matovičove informácie preverovala cez finančnú spravodajskú jednotku v Belize. Tá uviedla, že Fico a jeho manželka nemajú a ani v minulosti nemali žiadne osobné alebo podnikateľské účty alebo iné finančné produkty vedené vo finančných inštitúciách v Belize.


Právnik Nechala: Hlávková si zaslúži ochranu a úctu, aj keby sa mýlila

Lajčákov profil

Lajčák porušil zákon

Evka a prepojenia

Rozhovor s právnikom

Anketa medzi poslancami

Stĺpček

Komentár

Podpora zo zahraničia

Ministerstvo zrejme podľa Transparency International porušilo zákon.

Ministerstvo zahraničných vecí sa zrejme pri podozreniach o predražených podujatiach k Rade EÚ nesprávalo zákonne. Hrozí mu za to pokuta, tvrdí právnik Transparency International Pavel Nechala. Zuzana Hlávková, ktorá kauzu spustila, je podľa neho chránená zákonom, aj keby sa mýlila. Z kauzy predsedníctva vyplýva, že ministerstvo riadne neriešilo podnet pani Hlávkovej a hrozí mu za to pokuta. Je to tak? „Áno, ministerstvo musí podnet riešiť a musí si viesť evidenciu takýchto podnetov. Niekedy je ťažké vyhodnotiť, či ide o podnet v zmysle tohto zákona.“ V tomto prípade to jasné je, nie? „V tomto prípade je to jasné podozrenie z protispoločenskej činnosti. Inšpektorát práce by mal prešetriť, prečo ministerstvo nezaevidovalo podnet podľa tohto zákona. Na Slovensku nám však aj chýbajú precedensy, o ktoré by sa inštitúcie vedeli oprieť.“ Mal sa minister Lačák obrátiť aj na políciu, aby podozrenia prešetrila?  "Asi to nebude robiť, ale každopádne za každú organizáciu nesie zodpovednosť jej vedenie." Hrozí vedeniu ministerstva postih za to, že neoznámilo trestný čin polícii? „V Trestnom zákone sa hovorí o neoznámení trestného činu a v tom je zahrnutá aj korupcia. V prípade nášho predsedníctva ešte nebola korupcia preukázaná. Na ministerstve skôr mohlo ísť o prekročenie rozpočtu. Aj keď by sa korupcia preukázala, u nás sa veľmi tento paragraf pri korupcii nevyužíva. Väčší význam tento zákon má pri vraždách a podobne.“ Takže návod Lajčákovi ako postupovať dáva skôr Kaliňákov zákon o ochrane oznamovateľov. "V podstate áno, ale hlavnou náplňou tohto zákona je ľudí chrániť. V súčasnosti je v štátnej správe kultúra nevšímavosti. Nie je to tak, že zamestnanci nevedia o problémoch, skôr každý hľadí na svoju prácu a je ticho. Takmer nikto nie je ochotný vyjsť zo svojej komfortnej zóny a stať sa osobu pretriasanou v médiách. Preto ak štát hovorí, že chce proti korupcii bojovať, mal by pre zamestnancov vytvoriť náhradný systém. Tento zákon to umožňuje, ale nenahradí dobrú prax. My sme robili merania o jeho využívaní a ukázalo sa, že štátne orgány majú nula takýchto podnetov.""" Hovoríte o dobrej praxi. Ako má na občanov zapôsobiť vyjadrenie Lajčáka, že kauzu spustil niekto, komu sa nepáči napredovanie nášho predsedníctva? "Očakávam, že vrcholní predstavitelia štátu sa k tomu postavia zodpovedne a nebudú dopredu vynášať súdy. Pán minister už bol o tejto kauze informovaný, vytvoril si na ňu názor a vôbec by sa už nemal venovať osobe, ktorá to nahlásila. Jej podozrenie bolo urobené v dobrej viere a doteraz nebolo vyvrátené. Ak stále platí, že je presvedčená o svojej pravde, tak si potom zaslúži ochranu a úctu. Veď chceme, aby to robili aj ostatní ľudia. Teraz však zaznievajú skôr také zastrašovacie vyjadrenia, že budú podané žaloby a podobne." Chráni zákon aj ľudí, ktorí by sa napríklad pri nahlásení pomýlili? "Áno, nemali by byť za to postihovaní. Hovorím ale o zákone, nie o kultúre na Slovensku. U nás to ľudia stále berú ako udavačstvo. Preto by bolo vhodné, aby štát nemieril svoju kritiku na oznamovateľov, ale na riadne vyšetrenie podozrení." Ako to bolo v tomto prípade? "Hlávková konala v dobrej viere a nedostala od svojich nadriadených dôveryhodné vysvetlenie, takže postupovala ďalej. A je chyba nadriadených, že takéto vysvetlenie nedali. Ak minister preukáže, že k ničomu nezákonnému nedošlo, stále by jej to nemalo poškodiť." Tento text ste mohli čítať vďaka tomu, že platíte za obsah. Vážime si to.


Štyri ženy známych športovcov, ktoré zasvätili život partnerom

Niektoré manželky profesionálnych športovcov musia svojim partnerom prispôsobiť úplne všetko.

Keď sa rodáčka z Oravy vďaka svojmu bratovi zoznámila s naším najlepším cyklistom, pracovala v rodinnej firme s bio výrobkami. Mala za sebou účasť vo finále Miss Universe SR, vyštudovaný marketing a niekoľko študijných pobytov v zahraničí. Láska k Petrovi Saganovi jej život výrazne zmenila. Najprv mu celkom prirodzene začala pomáhať s rôznymi marketingovými aktivitami a napokon sa stala oficiálne súčasťou jeho tímu. Dnes so svojím manželom chodieva takmer na všetky preteky, kde ho nielen povzbudzuje, ale zároveň preňho aj pracuje, zahrala si s ním v reklamnom spote a v súkromí dohliada na jeho zdravé stravovanie. Švajčiarsky tenista je otcom štyroch detí, hoci jeho manželka Mirka bola v pôrodnici len dvakrát. V roku 2009 prišli na svet dievčatká Myla Rose a Charlene Riva, o päť rokov neskôr chlapci Leo a Lenny. Rogerova manželka Mirka Vavrincová sa narodila v roku 1977 v Bojniciach. Keď mala dva roky, rodičia s ňou emigrovali do Švajčiarska. Kedysi sa aj ona venovala tenisu, ale v roku 2002 pre pretrvávajúce problémy s nohou kariéru ukončila. V tom čase sa už dva roky stretávala s vtedy vychádzajúcou hviezdou Rogerom Federerom. Stala sa jeho manažérkou, starala sa o plánovanie ciest, reklamné akcie, stretnutia so sponzormi a styk s médiami. Stále svojho muža sprevádza na väčšine turnajov a je mu veľkou oporou. Spolu tvoria pár snov a mnohí ich volajú „slovenskí Beckhamovci“. Bývalá slovenská miss z roku 2006 mala celkom sľubne rozbehnutú kariéru, keď sa spoznala s futbalistom Jánom Ďuricom. Bola riaditeľkou súťaže Miss Slovensko, pracovala ako manažérka v exkluzívnom módnom dome. O to väčším prekvapením bolo, keď sa všetkého vzdala, aby mohla byť so svojím partnerom. Ján v tom čase hral futbal za Lokomotiv Moskva a Magda sa tam s ním odsťahovala. Momentálne spolu žijú v Turecku a starajú sa o dcérku Ninku, ktorá sa im narodila. Loading
 ... Speváčke Shakire zmenili život futbalové majstrovstvá sveta, ktoré sa v roku 2010 konali v Južnej Afrike. Počas nakrúcania klipu k piesni Waka Waka sa zoznámila so španielskym futbalistom Gerardom Piqueom a vraj od začiatku vedeli, že sú jeden pre druhého stvorení. Narodili sa totiž v rovnaký deň – 2. februára, len s desaťročným rozdielom. Gerardovi vraj vôbec neprekáža, že speváčka je od neho staršia. Porodila mu dvoch synov – trojročného Milana a Saschu, ktorý bude mať v januári dva roky. Loading
 ...


Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Škótski fanúšikovia pred kvalifikačným zápasom na majstrovstvá sveta vo futbale ukázali aj to, čo skrývajú pod sukňami. Pozrite si video: Slovakia wins the first World Cup qualification match 2. Ako vyzerali ulice Bratislavy počas Bielej noci? Vybrali sme pár zaujímavých záberov: White Night drew about hundred thousand in Bratislava 3. V stredoeurópskom regióne sa už novinári nestrieľajú. Mocní si našli iný spôsob, ako bojovať proti slobode tlače: The end of a newspaper 4. Maďarský premiér získava podporu pre zmenu ústavy aj u nás: Orbán: You have not seen a migrant yet thanks to me 5. Košiciam sa darí lákať IT investorov: IT giant arrives in Košice  6. Slovenský záchranársky pes je svetovým šampiónom: The Best Dog Rescuer is from Slovakia 7. V čom sa podľa Kisku môže Slovensko učiť od Rumunska? Kiska: Slovakia can learn much from Romania  8. Premiér Fico ani jeho úrad rokovania s potenciálnym čínskym investorom nepriznali: Fico silently met with CEFC representatives 9. Slovensko sa lúčilo so svojím prvým prezidentom. Pozrite si fotogalériu: Slovakia parts with its first post-revolution president Kováč 10. Vy ste už zliezli zo stromov? V Bratislave sa tam býva: Bratislava has a tree-house Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Juncker si želá, aby Kurz vytvoril v Rakúsku proeurópsky orientovanú vládu

Juncker zablahoželal Kurzovi k víťazstvu v nedeľných parlamentných voľbách.

VIEDEŇ. Šéfovi Rakúskej ľudovej strany (ÖVP) Sebastianovi Kurzovi k víťazstvu v nedeľňajších parlamentných voľbách zablahoželal aj predseda Európskej komisie (EK) Jean-Claude Juncker. Informoval o tom v pondelok webový portál stanice ORF. "Rakúšanky a Rakúšania Ti počas volebnej nedele preukázali svoju dôveru," napísal vo svojom vyhlásení Juncker. "Želám Ti veľa úspechu, aby si vytvoril stabilnú proeurópsky orientovanú vládu. Pre nadchádzajúce spoločné výzvy potrebuje Európska únia silný hlas Rakúska," zaprial Kurzovi Juncker, ktorého pôsobenie na poste predsedu eurokomisie sa končí 31. októbra. Následne ho na čele eurokomisie vystrieda Ursula von der Leyenová. Kurzovi a ÖVP zablahoželal na Twitteri aj bývalý predseda Európskeho parlamentu (EP) a súčasný šéf Výboru európskeho parlamentu pre ústavné záležitosti (AFCO) Antonio Tajani. "Opäť raz triumfovali liberálne, demokratické a kresťanské hodnoty Európy," napísal Tajani. Líder frakcie Európskej ľudovej strany (EPP) v europarlamente Manfred Weber Kurzovi zagratuloval na Twitteri: "Gratulujem Ti, Sebastian Kurz, k Tvojmu vynikajúcemu úspechu! Ty a Tvoja ÖVP ste dokázali, že vaše spojenie modernosti a tradície nadchýna ľudí!" Podľa predbežných výsledkov predčasných parlamentných volieb v Rakúsku (zatiaľ bez sčítania hlasov odovzdaných poštou a na základe voličských preukazov) získala ÖVP bývalého kancelára Kurza 38,4 percenta hlasov voličov. Na druhom mieste skončila s výrazným rozdielom Sociálnodemokratická strana Rakúska (SPÖ) so ziskom 21,5 percenta hlasov. Nasleduje Slobodná strana Rakúska (FPÖ), ktorá dostala 17,3 percenta hlasov. Štvrtí skončili Zelení (12,4 percenta) a do parlamentu sa dostala aj strana NEOS (7,4 percenta).


Čistý deň o peniaze prišiel, aj keď v ňom deti ostali

Vyšetrovanie prípadov sexuálneho násilia malo chyby, priznáva Generálna prokuratúra.

BRATISLAVA. Resocializačné zariadenie Čistý deň by malo opustiť 34 detí. Prvý chlapec z Galanty dobrovoľne odišiel minulý týždeň, v utorok sa pridala ďalšia klientka. Zvyšné deti, ktorým už presun do iného zariadenia nariadil súd, odmietajú odísť. Proti ich vôli ich môžu presunúť iba súdnou cestou, čo môže byť zdĺhavé. „Mám v rukách rozhodnutia, podľa ktorých by u nás deti mali byť. Prichystali sme im začiatkom týždňa miesta, ale vôbec nič sa nestalo,“ povedala počas našej nedeľnej návštevy Lýdia Štímelová, sociálna pracovníčka krupinského resocializačného centra Filius Paul. Deti odmietajú Čistý deň opustiť aj napriek podozreniam zo zneužívania. Na ťahu sú jednotlivé úrady práce, ktoré by mali podať návrh na výkon rozhodnutia súdu. Hovorkyňa ústredia práce Jana Lukáčová na otázku, v koľkých prípadoch to už urobili, povedala, že „o tomto by mali mať prehľad súdy“. Právnička Helena Kasanová, ktorá sa venuje rodinným prípadom, považuje celú situáciu za absurdnú. „Deťom malo byť vysvetlené, prečo treba zo zariadenia odísť, aké sú dôvody na ich premiestnenie, a že by mali kooperovať,“ tvrdí Kasanová, ktorá v minulosti viedla Centrum pre medzinárodnoprávnu ochranu detí a mládeže a odbor sociálnoprávnej ochrany detí a kurately v zariadeniach na ústredí práce. Je dokonca možné, že popri rozhodovaní súdov deťom uplynie čas, na ktorý by v centre mali byť umiestnené. „Podľa nových ustanovení civilného sporového poriadku a vyhlášky môže nastať to, že nebude možné súdne rozhodnutie vykonať. Nájde sa milión dôvodov prečo,“ hovorí právnička. Prirovnáva to k zdĺhavým rozhodnutiam pri súdnych nariadeniach o zverení starostlivosti o dieťa jednému z rodičov. Zariadenie Čistý deň by nemalo mať finančnú motiváciu si deti ponechať. Od momentu vydania súdneho rozhodnutia, že dieťa má byť v inom zariadení, naň totiž stráca finančný príspevok. Ide o vyše 1 220 eur na jedného klienta ročne. „Fyzický odsun detí je problém, ale štát v tejto situácii nemôže financovať toto miesto v zariadení,“ ozrejmuje právnička. Denník SME zariadenie oslovil ohľadom ďalšieho financovania pobytu detí. Otázku si Čistý deň vyžiadal mailom, no nereagoval. Situáciu by výrazne ovplyvnila strata akreditácie zariadenia. V takom prípade by v ňom deti nemohli ostať, aj keby chceli. Konanie o zrušení akreditácie sa už začalo, no podľa tlačového odboru ministerstva práce proces ešte trvá. V tejto chvíli je jasné, že vyšetrovanie podozrení zo sexuálneho násilia proti chovankyniam resocializačného centra nebolo bez chýb. Vyplýva to z previerky, ktorú po medializácii prípadu nariadila Generálna prokuratúra. Krajskí prokurátori v Trnave a Trenčíne analyzovali spisy v dvoch prípadoch týkajúcich sa galantského centra. Skonštatovali, že v súlade so zákonom bolo iba jedno z nich. Viac pochybení sa objavilo počas preverovania oznámenia, podľa ktorého vraj boli znásilnené štyri klientky galantského zariadenia na chate v okrese Považská Bystrica. Vyšetrovateľ nevypočul všetkých dostupných svedkov a nezaobstaral relevantné listiny, s ohľadom na charakter činu nekonal dostatočne rýchlo a pri dokazovaní porušil viaceré ustanovenia Trestného poriadku. V súlade so zákonom však nebol ani postup prokurátora Okresnej prokuratúry v Považskej Bystrici, ktorý vyšetrovanie dozoroval. Považskobystrickú prokuratúru po týchto zisteniach čaká previerka prípadov, ktoré sa dotýkajú ľudskej dôstojnosti maloletých. Aj keď zlyhania boli iba pri jednom z vyšetrovaní, obnovené budú obidve trestné stíhania. Dôvodom sú nové skutočnosti, ktoré vyplynuli z dvojice trestných oznámení matky maloletej Natálie, ktorú vraj v Čistom dni zneužívali.  Matka oznámenia podala v auguste tohto roku na Generálnu prokuratúru a v septembri na políciu v Galante. Vyšetrovateľ Krajského riaditeľstva trnavskej polície na ich základe začal trestné stíhanie pre zločin sexuálneho zneužívania a pre zločin týrania blízkej a zverenej osoby. Oba skutky sa údajne stali najskôr v roku 2014 a ich obeťami vraj boli mladiství klienti Čistého dňa. Matka maloletej v utorok zároveň podala aj trestné oznámenie na poslanca a mediálneho poradcu premiéra Erika Tomáša. Tvrdí, že Tomáš nemal povolenie na zverejnenie listu maloletej Natálie z resocializačného centra Čistý deň, keďže mu ho ako jej právna zástupkyňa neudelila. V liste, ktorý vraj Natália poslala do televízie JOJ, sa údajne píše, že si Natália neželá, aby sa v médiách zverejňovali informácie o jej zdravotnom stave či jej súkromné údaje. Podľa Tomáša je list dôkazom o tom, že matkina verzia o zneužívaní nie je pravdivá. Tomáš sa bráni, že na zverejnenie listu mu dala zvolenie samotná Natália.  Tento text ste mohli čítať vďaka tomu, že platíte za obsah. Vážime si to.


Katalánsky parlament bude voliť premiéra, kandidátom je Puigdemont

Poslanci sa chcú znova pokúsiť o zvolenie Puigdemonta do funkcie predsedu.

BERLÍN. Katalánski poslanci podporujúci nezávislosť svojho regiónu od Španielska sa chcú znova pokúsiť o zvolenie Carlesa Puigdemonta do funkcie predsedu regionálnej vlády, a to aj napriek očakávanému zákazu zo strany španielskych súdov. Ako informovala agentúra AP, Puigdemont sa v sobotu v Berlíne stretol s poslancami svojej koalície Spoločne pre Katalánsko (JuntsxCat), aby hľadali východisko z patovej politickej situácie v Katalánsku. Tá nastala po tom, ako sa poslancom opakovane nepodarilo zvoliť nového premiéra. Ak nebude zvolený do 22. mája, v Katalánsku sa automaticky budú konať nové parlamentné voľby. Hovorca koalície Eduard Pujol podľa AP uviedol, že parlament sa pokúsi Puigdemonta zvoliť na svojom zasadnutí 14. mája. Rozhodnutie o Puigdemontovej kandidatúre nasledovalo po tom, ako katalánsky parlament, v ktorom majú väčšinu separatistické strany, schválil v piatok reformu, ktorá umožní schváliť premiéra tejto autonómnej oblasti bez jeho osobnej účasti na zasadnutí parlamentu. Zmenu tohto zákona iniciovali separatisti práve kvôli tomu, aby za predsedu regionálnej vlády mohol byť prípadne zvolený expremiér Puigdemont. Hovorca španielskej vlády oznámil, že Madrid reformu zákona napadne na súdu. Puigdemont sa zdržiava v Berlíne, kde čaká na rozhodnutie nemeckého súdu vo veci svojho prípadného vydania do Španielska. Španielska justícia viní Puigdemonta zo vzbury a sprenevery štátnych zdrojov kvôli referendu o nezávislosti Katalánska, ktoré sa konalo vlani v októbri. Puigdemonta zadržali 25. marca v nemeckej spolkovej krajine Šlezvicko-Holštajnsko, keď sa vracal autom zo Škandinávie do Belgicka, kam sa uchýlil po zosadení svojej vlády v Barcelone. Stalo sa tak na základe európskeho zatýkacieho rozkazu, ktorý španielsky najvyšší súd opätovne vydal na tohto politika a jeho šiestich katalánskych kolegov zdržiavajúcich sa v zahraničí. Z väzenia bol prepustený na kauciu. Vzhľadom na to, že Katalánsko stále nemá vládu, zostáva aj naďalej pod správou Madridu. Tento stav trvá od 27. októbra 2017, keď došlo k jednostrannému vyhláseniu nezávislosti Katalánska.


Hudáček vychytal bod pre Spartak, Hovorkov Vladivostok prehral s Bars Kazaň

MOSKVA. Hokejisti Admiralu Vladivostok v zostave so slovenským útočníkom Marekom Hovokrkom prehrali v nedeľňajšom zápase KHL na domácom ľade s AK Barsk Kazaň vysoko 1:5. Nenadviazali tak na dve predchádzajúce víťazstvá a v tabuľke Východnej konferencie im patrí predposledná 12. priečka. Spartak Moskva vydoloval bod na ľade lídra súťaže Avtomobilistu Jekaterinburg, v predĺžení prehral 1:2. Slovenský brankár v službách Spartaka Július Hudáček si pripísal 32 úspešných zákrokov. Pre Jekaterinburg je to štvrté víťazstvo za sebou, po 23. zápase v sezóne má na konte stále iba jednu prehru. Admiral Vladivostok - AK Bars Kazaň 1:5 (1:0, 0:2, 0:3)Góly: 6. Kubát - 21. Sekáč, 39. Batyršin, 48. Klinkhammer, 57. Lukojanov, 60. Sekáč Barys Astana - Sibir Novosibirsk 5:2 (2:0, 2:2, 1:0)Góly: 9. Bochenski, 20. Cormier, 37. Starčenko, 38. Valk, 52. Dietz - 34. Šarov, 35. Zyrianov Salavat Ufa - Viťaz Podoľsk 2:1 (0:0, 1:1, 1:0)Góly: 33. Osnovin, 42. Kemppainen - 36. Švec-Rogovoj Avtomobilist Jekaterinburg - Spartak Moskva 2:1 pp (1:0, 0:1, 0:0 - 1:0)Góly: 1. Da Costa, 63. Vasilevskij - 37. Lisin Jokerit Helsinki - Severstaľ Čerepovec 3:2 (1:0, 0:0, 2:2)Góly: 17. Norman, 51. N. Jensen, 60. N. Jensen - 53. Kalašnikov, 59. Kuľjaš Avangard Omsk - Torpedo Nižnij Novgorod 1:3 (0:0, 0:0, 1:3)Góly: 52. Petrov - 45. Žafjarov, 50. Sabolič, 60. Varnakov


Trvajú už jedenásť dní. Protivládne demonštrácie v Rumunsku neustávajú

Tamojšia vláda v stredu ustála hlasovanie o nedôvere v parlamente.

BUKUREŠŤ. Viac ako 10-tisíc ľudí demonštrovalo v piatok v uliciach Bukurešti a Temešváru a žiadalo demisiu socialistickej. Menšie protivládne zhromaždenia boli aj v ďalších rumunských mestách. Príčinou protestov sú snahy vlády o zmiernenie boja proti korupcii. Organizátori protivládnych protestov, ktoré v Rumunsku trvajú už 11 dní, spustili aj zbierku, pričom z takto získaných peňazí chcú zaplatiť prieskum s cieľom určiť počet prívržencov protivládneho tábora. Rumunská vláda v stredu ustála hlasovanie o nedôvere v parlamente. Hlasovanie iniciovala opozícia pre masové protesty, ktoré vyvolalo medzičasom zrušené vládne nariadenie oslabujúce boj proti korupcii. Pod tlakom demonštrácií vo štvrtok odstúpil minister spravodlivosti Florin Iordache. Pred sídlom prezidenta Klausa Iohannisa, ktorý sa postavil proti spornému vládnemu nariadeniu, sa v piatok opäť konalo zhromaždenie niekoľkých stoviek podporovateľov vlády.


Mladá Boleslav neodletela z Kazachstanu, duel českej ligy museli odložiť

Futbalisti museli po zápase Európskej ligy neplánovane stráviť v Kazachstane noc.

MLADÁ BOLESLAV. Futbalisti tímu FK Mladá Boleslav museli po zápase Európskej ligy neplánovane stráviť v Kazachstane noc navyše pre problémy s lietadlom. Účastník českej najvyššej súťaže zvíťazil na ihrisku mužstva Ordabasy Šymkent 3:2 a po celkovom skóre 4:3 v dvojzápase postúpil do 3. predkola. Po stretnutí nasadli hráči o 21.00 stredoeurópskeho času do pripraveného špeciálu, no ten pre technické problémy neodštartoval. Keďže náhradný let má plánovaný príchod do Prahy až v piatok večer, požiadal klub o odloženie najbližšieho zápasu českej ligy. Mladá Boleslav mala v nedeľu nastúpiť o 16.30 v rámci 4. kola v Tepliciach, no česká Ligová futbalová asociácia (LFA) už rozhodla o odklade duelu na neurčito. "Vyšli sme súperovi v ústrety. Chápeme problémy, ktoré ho postihli. Ide predsa o koeficient pre celý český futbal," povedal podľa portálu idnes.cz hovorca klubu z Teplíc Martin Kovařík.


Sopka Sinabung na Sumatre sa opäť ozvala

Sopečná aktivita si nevyžiadala žiadne zranenia.

JAKARTA. Sopka Sinabung na indonézskom ostrove Sumatra sa opäť ozvala. V pondelok ráno chrlila popol do výšky 5000 metrov. Úrad pre zvládanie katastrof uviedol, že si to nevyžiadalo žiadne zranenia. Hovorca Sutopo Purwo Nugroho vyhlásil, že oblaky popola sa dostali takmer päť kilometrov južným smerom. Regionálny úrad na pozorovanie oblakov z popola v austrálskom meste Darwin vydal červenú výstrahu pre letecké spoločnosti.Erupcia sopky v roku 2010 zabila dvoch ľudí, v roku 2014 ich bolo 16 a pred dvoma rokmi sedem.


Prokurátor žiada o predĺženie väzby pre kapitána lode Viking Sigyn

Prokuratúra chce, aby bol podozrivý prítomný pri vyšetrovaní.

BUDAPEŠŤ. Maďarská prokuratúra VI. a VII. budapeštianskeho obvodu iniciovala predĺženie vyšetrovacej väzby ukrajinského kapitána výletnej lode Viking Sigyn Jurija C. do 30. novembra. Podľa utorňajších informácií spravodajského servera Infostart.hu prokuratúra predĺženie väzby zdôvodnila nutnosťou zabezpečenia prítomnosti podozrivého v procese vyšetrovania. Odvolací súd maďarského hlavného mesta 8. augusta potvrdil verdikt Budínskeho ústredného obvodného súdu z 31. júla, ktorý opäť nariadil vzatie Jurija C. do vyšetrovacej väzby. Ukrajinec po opätovnom vzatí do väzby čelil už nielen obvineniu z ohrozenia lodnej dopravy s následkom hromadnej nehody, ale aj žalobe za neposkytnutie pomoci. Súd nariadil jeho vzatie do väzby pôvodne na 30 dní s odôvodnením, že zo strany podozrivého hrozí útek, ukrývanie sa a marenie vyšetrovania. Najvyšší súd 29. júla rozhodol, že rozhodnutia maďarských súdov nižšej inštancie v kauze tragickej májovej nehody lodí s 28 obeťami prepustiť kapitána výletnej lode z vyšetrovacej väzby na kauciu neboli v súlade so zákonom. Generálny prokurátor Péter Polt podal 28. júna na najvyšší súd opravný prostriedok vo veci prepustenia na kauciu. Bilancia potopenia lode Hableány medzi piliermi Margitinho mosta na budapeštianskom úseku Dunaja po zrážke s výletnou loďou večer 29. mája je 27 mŕtvych vrátane dvojčlennej posádky. Z Dunaja sa po havárii podarilo zachrániť sedem Kórejčanov, po jednej nezvestnej kórejskej žene ešte stále pátrajú.


Poslanci schválili využitie budovy bývalej školy pre Nadáciu Cvernovka

Nadácia musí počas desiatich rokov do budovy a reálu školy investovať minimálne 1,6 milióna eur.

BRATISLAVA. Krajskí poslanci schválili návrh projektu využitia budovy internátu bývalej Strednej odbornej školy chemickej na Račianskej ulici pre Nadáciu Cvernovka, ktorým sa predlžuje nájom pre vybudovanie Centra metropolitných inovácií. Rozhodli o tom na piatkovom zasadnutí zastupiteľstva Bratislavského samosprávneho kraja (BSK). Za schválenie návrhu sa vyslovilo 39 z prítomných štyridsiatich poslancov.Nadácia Cvernovka tak podľa nájomnej zmluvy bude musieť počas nájmu vynaložiť vlastné finančné prostriedky na to, aby budovu školy uviedla a udržala v prevádzkyschopnom a užívaniaschopnom stave, a to vo výške asi 740-tisíc eur, pričom v prvom roku nájmu vynaloží na sprevádzkovanie budovy 350-tisíc eur. Celkovo musí počas desiatich rokov do budovy a reálu školy investovať minimálne 1,6 milióna eur. Nájom na dvadsaťpäť rokov nadácii plynie od 1. augusta 2016.Centrum metropolitných inovácií, ktoré chce Nadácia Cvernovka v areáli školy vybudovať, by malo okrem foriem bývania, foriem práce či foriem verejných služieb poskytovať aj rezidenčné ateliéry, denný stacionár, telocvičňu, ihrisko či ekocentrum. V súčasnosti už v areáli školy funguje Kreatívne a kultúrne centrum, ktoré poskytuje viac než štyridsať ateliérov.Nadácia Cvernovka vznikla v roku 2015 pre zastrešenie kreatívnej komunity z Cvernovky na Páričkovej ulici. Jej hlavnou náplňou je podpora jednotlivcov a profesionálov z oblasti kreatívneho priemyslu, podpora iniciatív sledujúcich rozvoj občianskej spoločnosti a zvyšujúcich kvalitu života v meste.


AKTUALIZOVANÉ 19:19Rusko predĺži prestávku v bojoch v sýrskom Aleppe, kostoly zatiaľ zvonia za obete

MOSKVA/HELSINKI. Militanti z Frontu an-Nusra (teraz Džabhat Fath aš-Šám) odmietajú opustiť obliehané sýrske mesto Aleppo. Na tlačovej konferencii v Moskve to v piatok podľa agentúry AP uviedol ruský minister zahraničných vecí Sergej Lavrov. Podľa Lavrova militanti zo skupín Front an-Nusra a Ahrár aš-Šám úsilie OSN o dodanie humanitárnej pomoci do východnej časti Aleppa sabotujú. "An-Nusra a Ahrár aš-Šám spolu s ďalšími organizáciami, ktoré s nimi spolupracujú, v konečnom dôsledku sabotujú úsilie OSN o obnovenie dodávok humanitárnej pomoci do východnej časti Aleppa uskutočňované s podporou Ruska a sýrskej vlády," povedal Lavrov. Dodal, že militanti zámerne ostreľujú trasy, po ktorých by humanitárna pomoc mohla do Aleppa prúdiť, a bránia v odchode civilistom a bojovníkom, ktorí vyjadrili pripravenosť reagovať na výzvu OSN na opustenie mesta. Lavrov tiež konštatoval, že Moskva je pripravená pokračovať v prestávke v bombardovaní Aleppa, ak povstalci nebudú podnikať útoky. Ruské a sýrske vzdušné sily už od utorka nepodnikajú nálety na povstalcami ovládané štvrte Aleppa. Sýrska vláda zároveň požaduje odsun zostávajúcich obyvateľov a protivládnych bojovníkov. Rusko predĺži prestávku v bojoch proti povstalcom v sýrskom Aleppe o ďalších 24 hodín, a to do soboty 22. októbra 19.00 h miestneho času. Na žiadosť medzinárodných organizácií o tom rozhodol ruský prezident Vladimir Putin, informovali tlačové agentúry Interfax a DPA s odvolaním sa na predstaviteľa ruského generálneho štábu Sergeja Rudského. Predĺženie pokoja zbraní v oblasti o 24 hodín nariadil ruský prezident už vo štvrtok. So zmenou trvania tzv. humanitárnej prestávky v Aleppe, ktorá má slúžiť na odsun civilistov a bojovníkov, súhlasila aj sýrska vláda, informovali ruské vládne zdroje. Bombardovanie a ostreľovanie povstaleckých štvrtí malo byť pôvodne prerušené iba vo štvrtok od 8.00 do 16.00 h miestneho času, už v stredu však ruská armáda oznámila predĺženie o tri hodiny. Koordinátor OSN pre humanitárnu pomoc v Sýrii Jan Egeland už skôr vyjadril v Ženeve nádej, že prestávka v paľbe potrvá dlhšie, a to najmenej do pondelka. Cieľom humanitárnej prestávky je poskytnúť OSN a Červenému polmesiacu možnosť evakuovať chorých a zranených ľudí. Kostoly v rôznych častiach sveta si v týchto dňoch pripomínajú zvonením pamiatku obetí bojov o Aleppo. Agentúra DPA v piatok uviedla, že s iniciatívou Bells for Aleppo (Zvony pre Aleppo) prišla Evanjelicko-luteránska cirkev Fínska, ktorá ešte minulý týždeň nechávala znieť zvony na svojich kostoloch každý deň o 17.00 h. V priebehu tohto týždňa sa k nej pridávalo čoraz viac chrámov na celom svete, povedal hovorca tejto cirkvi, ktorej členmi je väčšina obyvateľov Fínska. Do piatkového zvonenia venovaného Aleppčanom sa zapojilo približne 700 kostolov v rôznych krajinách vrátane Švédska, Nemecka, Poľska, Británie, Austrálie či Spojených štátov. Ukončenie tejto akcie je naplánované na 24. októbra, keď si svet pripomína Deň Organizácie Spojených národov.


Líbyjská pobrežná stráž dostane od Únie motorové člny

VALLETTA. Európska únia poskytne líbyjskej vláde motorové člny, ktoré jej majú pomôcť pri hliadkovaní vo vodách Stredozemného mora a zachytávaní člnov s migrantmi. V maltskej Valette to v stredu uviedla vysoká predstaviteľka EÚ pre zahraničnú a bezpečnostnú politiku Federica Mogheriniová. V rámci opatrení proti nelegálnej migrácii EÚ pomáha vo výcviku príslušníkov líbyjskej pohraničnej stráže. Doteraz ich vycvičila 93. V súčasnosti najvyššie počty afrických migrantov prúdia do Európy práve cez Líbyu. Tripolis prednedávnom zaslal Európskej únii rozsiahly zoznam požiadaviek pomoci. Okrem člnov sa v ňom nachádzali aj prístroje na nočné videnie či nepriestrelné vesty. Členské štáty EÚ sa ešte musia dohodnúť na podrobnostiach pomoci, pričom by však rozhodne nemala mať vojenský charakter, zdôraznila Mogheriniová. Líbyjská vláda podľa nemeckej televízie WDR očakávala, že dostane od EÚ člny aj s výzbrojou.


Škoda nám ukázala nový koncept aj to, ako si budeme v budúcnosti kupovať autá

Prvý elektromobil značky uvidíme na cestách o tri roky.

ŠANGHAJ, BRATISLAVA. Povestnú škrabku na ľad vo veku palivovej nádrže by ste na chystanom modeli Škody hľadali márne. Kupé-SUV, ktoré príde na cesty v roku 2020, totiž bude jazdiť výhradne na elektrinu. Dizajn nového modelu a prvé parametre predstavila značka na autosalóne v Šanghaji v podobe konceptu Vision E. Ten naznačuje, ako bude novinka vyzerať - a minimálne v prípade exteriéru ide o viac-menej finálnu podobu auta. Podobné koncepty naznačujúce podobu modelu Škoda už ukázala - pred predstavením súčasného Rapidu, Superbu aj Kodiaqu. Vo všetkých prípadoch sa sériové autá výrazne ponášali na štúdie. Vision E je SUV so splývajúcou strechou v štýle kupé, ktoré stojí na platforme MEB koncernu Volkswagen. Tá je určená výhradne pre elektromobily a v najbližších rokoch na nej vznikne až 30 rôznych modelov všetkých značiek koncernu. Koncept je dlhý takmer 4,7 metra - kratší ako Škoda Kodiaq, no má dlhší rázvor. Pod podlahou je batéria, s ktorou by auto malo mať dojazd 500 kilometrov podľa merania NEDC. Koncept poháňajú elektromotory na oboch nápravách s celkovým výkonom 306 koní, maximálna rýchlosť je 180 kilometrov za hodinu. K dispozícii bude bezdrôtové nabíjanie aj rýchlonabíjanie, pri ktorom sa batéria dobije na 80 percent kapacity za 30 minút. Interiér je štvormiestny s rovnou (drevenou) podlahou, po vzore iných konceptov je okolo vodiča viacero displejov a takmer žiadne tlačidlá. Naše obľúbené Simply Clever riešenia automobilka zatiaľ nespomína, no kufor bude mať úctyhodných 600 litrov. Sériový model - jeho názov zatiaľ nie je známy - bude novinkou v portfóliu, nenahradí žiaden súčasný model Škody. Zástupcovia Škody tiež upozornili na nové smerovanie dizajnu svetla. Podľa nich sa práve osvetlenie stane "novým chrómom" čiže ozdobným prvkom auta. Vision E je tak vybavené dlhými svetelnými panelmi zvonku aj vnútri. Pri bližšom pohľade v nich uvidíme grafiku pripomínajúcu brúsený český krištáľ. Hoci je koncept Vision E aktuálne vystavený na autosalóne v Šanghaji, my sme mali možnosť si ho obzrieť a posadiť sa doň vďaka virtuálnej realite, ako ukazujeme na videu vyššie. Práve tá virtuálna realita nás z celého predstavenia auta oslovila najviac - čiastočne aj preto, lebo automobilky začínajú čoraz viac využívať moderné technológie pri predaji auta. Svoju platformu na predaj áut spustil minulý rok aj internetový gigant Amazon.


Pellegrini: Mali by sme vytvárať väčší tlak na tých, ktorí sa zamestnať nechcú

Vláda aj zamestnávatelia riešia nedostatok ľudí.

BRATISLAVA. Vláda by sa mohla zaoberať myšlienkou krátenia, resp. pozastavenia dávky v nezamestnanosti pre ľudí, ktorí sa nebudú chcieť dlhodobo zamestnať. Pracovať je určite lepšie, ako zneužívať sociálny systém. Naznačil to premiér Peter Pellegrini (Smer-SD) po odchode z rokovania Hospodárskej a sociálnej rady, ale aj minister hospodárstva Peter Žiga (Smer-SD). "Je pravdou, že by sme mali začať vytvárať väčší tlak na tých, ktorí pracovať nechcú, pretože je iné poskytovať sociálne dávky v čase, keď máme 18-percentnú alebo 20-percentnú nezamestnanosť, a iné, keď je na Slovensku situácia taká, že kto chce pracovať, tak si prácu nájde. Čiže určite budeme musieť zvážiť, ako sa postaviť k tým, ktorí dlhodobo odmietajú pracovať, lebo sa im jednoducho nechce a chcú si žiť pohodlný život zo sociálnych dávok," poznamenal Pellegrini. Vláda spolu so zamestnávateľmi totiž musí v súčasnosti riešiť problém s nedostatkom ľudí. Podľa premiéra sa to dá urobiť viacerými spôsobmi. Jednou z možností by bolo práve sprísnenie poskytovania sociálnych dávok pre tých, ktorí nechcú robiť, ale aj motiváciou tých, ktorí za prácou dochádzajú do zahraničia, aby sa vrátili naspäť na Slovensko. "Už sa dá relatívne zamestnať za dobrý plat. Po tretie si musíme veľmi vážne priznať, že Slovensko bude odkázané na dovoz pracovnej sily, ako napríklad z Ukrajiny, Srbska. Bude to pod kontrolou a presne v počtoch, koľko bude Slovensko potrebovať. Toto sú veci, s ktorými sa musíme vysporiadať," myslí si Pellegrini. Zároveň upozornil, že niektoré krajiny už pristúpili k sprísneniu poberania dávok. "Ak by sme sa pozreli k niektorým z našich susedov, južní susedia majú, myslím, veľmi tvrdé podmienky. Po troch mesiacoch akonáhle si nenájde človek prácu, resp. nechce pracovať, je mu pozastavené vyplácanie dávok a žije z minima. Je to možno cesta. Bol by som ale rád, keby sa ľudia dobrovoľne zamestnali," poznamenal Pellegrini. Podľa neho pre ľudí môže byť motiváciou aj zvyšovanie minimálnej mzdy. Minimálna mzda bude podľa jeho slov budúci rok opäť o niečo vyššia a otvára rozdiel medzi tým, koľko dostane človek, keď je na sociálnych dávkach a koľko dostane, keď pracuje. "Pracovať je určite lepšie, ako zneužívať sociálny systém," dodal Pellegrini. Aj podľa Žigu sú na Slovensku už oblasti, kde nezamestnanosť už nie je, a potom sú regióny, kde je vyššia a do ktorých sa snaží vláda pritiahnuť investorov. Upozornil na to, že na Slovensku je približne 150.000 nezamestnaných a zároveň možno 100.000 voľných miest. "Možno sa dá konštatovať, že už len ten, kto nechce, nepracuje. Potom treba prehodnotiť, či platiť dávku v nezamestnanosti také obdobie, alebo za takých podmienok, ako sa platí," uviedol Žiga. Riešením by možno tiež bolo, ak by títo ľudia dostali lehotu troch mesiacov, počas ktorých, ak sa nezamestnajú, tak im štát nebude platiť dávku.


Rusi ho spájali so zostrelením malajzijského boeingu. Ukrajinský pilot sa zastrelil

Koncom roku 2014 vo viacerých ruských médiách objavila informácia, že práve Vološyn počas letu nad Donbasom zostrelil malajzijský boeing.

KYJEV. Na Ukrajine sa zastrelil bývalý ukrajinský pilot, ktorého Rusko obviňovalo z útoku na civilné lietadlo boeing leteckej spoločnosti Malaysia Airlines z roku 2014. Informovali o tom ukrajinské médiá i rozhlasová stanica Echo Moskvy. Podľa nich sa 29-ročný bývalý pilot postrelil do hlavy. Na následky zranení neskôr v nemocnici zomrel. Vladyslav Vološyn slúžil v ukrajinskej armáde ako pilot bojového lietadla Su-25 a zúčastnil sa aj na vojenskej operácii ukrajinskej armády v Donbase, kde podnikol 33 bojových misií a dostal vyznamenanie za odvahu. Jeho meno sa stalo známym po tom, ako sa koncom roku 2014 vo viacerých ruských médiách objavila informácia, že práve Vološyn v júli roku 2014 počas letu nad Donbasom zostrelil malajzijský boeing s 298 osobami na palube. Túto verziu neskôr odborníci odmietli ako technicky nemožnú, keďže Su-25 podľa nich nemohol letieť v takej výške ako civilné lietadlo, keď došlo k incidentu. Spoločný vyšetrovací tím (JIT) pozostávajúci z expertov z viacerých krajín dospel k záveru, že malajzijské lietadlo bolo zasiahnuté raketou zem-vzduch typu BUK pochádzajúcou zo zbraňového systému, ktorí separatisti dostali z Ruska. Ruská vláda však popiera akúkoľvek zodpovednosť za tento incident a spojenie s protivládnymi separatistami na Ukrajine. Vološyn pred časom odišiel z armády do civilu, pričom vo svojich neskorších príspevkoch na sociálnych sieťach naznačil, že ho k tomu viedlo množstvo neriešených problémov v ozbrojených silách. V poslednom období bol poverený výkonom funkcie riaditeľa medzinárodného letiska v Mykolajive, ktorého výstavba momentálne vrcholí. Podľa anonymných zdrojov ho k samovražde mohli priviesť problémy v práci.


Počas školenia vo Švajčiarsku náhle ochorelo 43 vojakov

Všetkých mužov hospitalizovali v nemocniciach, štyria sú v kritickom stave.

BERN. Viac ako 40 švajčiarskych vojakov a brancov, ktorí sa zúčastňovali na školení elektronického vedenia vojny, dostalo nečakane vážne zdravotné problémy. Prejavovali sa "masívnou nevoľnosťou", pričom niektorí zvracali a mali hnačku, uviedla vo štvrtok večer agentúra DPA s odvolaním sa na oznámenie armády. Zdravotné problémy, ktorých príčina zatiaľ nie je známa, sa vyskytli v popoludňajších hodinách u najmenej 43 mužov. Všetkých hospitalizovali v nemocniciach, pričom štyria z nich sú v kritickom stave, povedal hovorca armády Daniel Reist. K spomínanej udalosti došlo v kasárňach v obci Jassbach ležiacej asi 40 kilometrov juhovýchodne od hlavného mesta Bern, kde je miesto pre 400 ľudí. Z bezpečnostných dôvodov bola v areáli kasární vyhlásená karanténa.


Za nedodržanie zákona o e-Governmente hrozia úradom sankcie

Od novembra vstupuje do platnosti novela zákona, Pellegrini poukázal na výhody.

BRATISLAVA. Novela zákona o e-Governmente nepridáva žiadne povinnosti občanovi, naopak, mala by mu zjednodušiť život pri komunikácii s verejnou správou. Uviedol to podpredseda vlády pre investície a informatizáciu Peter Pellegrini. Právna norma z dielne jeho úradu vstúpi do platnosti v stredu 1. novembra. Zavádzajú sa aj sankcie pre úrady, ktoré budú pokračovať v doterajšom papierovom prístupe. Za služby štátu budeme môcť postupne zaplatiť klasickou platobnou kartou aj cez portál slovensko.sk. Budeme môcť platiť tak, ako sme zvyknutí napríklad pri bežnom nákupe leteniek. "Nie všetky úrady si plnia svoje úlohy, ktoré im vyplývajú zo zákona o e-Governmente, preto sme zaviedli sankcie v niekoľkých úrovniach, podľa stupňa porušenia zákona. Máme tak reálny a účinný nástroj na vymáhanie plnenia si zákonných povinností zo strany rezortov a orgánov verejnej správy," zdôraznil Pellegrini. Úrad podpredsedu vlády pomáha jednotlivým rezortom využiť určené prechodné obdobia a riešiť konkrétne problémy, napríklad prostredníctvom individuálnych konzultácií. Novela zákona prinesie zjednodušenie podpisovania elektronických podaní, online platby kartou za elektronické služby štátu či jednotné úradné doručovanie. "Za služby štátu budeme môcť postupne zaplatiť klasickou platobnou kartou aj cez portál slovensko.sk. Budeme môcť platiť tak, ako sme zvyknutí napríklad pri bežnom nákupe leteniek," dodal. Testovacia prevádzka online platieb na služby ministerstva vnútra by mala začať už počas novembra, všetky úrady by mali na ňu povinne nabehnúť najneskôr v apríli budúceho roka. Novela zákona sa zameriava na zjednodušenie výkonu verejnej moci elektronicky a na optimalizáciu výdavkov. Prostriedky za hardvér a softvér ušetrí štátu postupná migrácia centrálnych systémov na vládny cloud, ako aj posilnenie budovania centrálnych blokov. Tam, kde už existuje centrálne riešenie, si ministerstvá a úrady nebudú môcť vytvárať vlastné. "Vyvinuté systémy sa budú používať medzi inštitúciami, namiesto toho, aby štát investoval verejné zdroje viackrát za to isté," povedal podpredseda vlády. Úsporu podľa Pellegriniho prinesie aj povinné centrálne doručovanie úradných rozhodnutí. Občanom, ktorí majú aktivovanú e-schránku, bude úradná pošta chodiť elektronicky, a tým, ktorí ju nemajú, príde v papierovej forme poštou. Rezorty nebudú rozosielať milióny úradných rozhodnutí vo vlastnej réžii, ale z jediného miesta, čo prinesie veľké zníženie nákladov.


Angela Merkelová v Bratislave (fotogaléria)

Minúta po minúte

Rozhovor

Dopravné obmedzenia

Podpora pre úrad

Fotogaléria

Spoločný projekt

Pozrite sa, ako vyzerala návšteva kancelárky v hlavnom meste.

BRATISLAVA. Nemecká kancelárka Angela Merkelová sa vo štvrtok stretla s premiérom Petrom Pellegrinim, ktorý ju požiadal o podporu slovenskej kandidatúry na sídlo Európskej agentúry práce. Merkelová sa následne zúčastnila summitu predsedov vlád krajín V4. Vzájomne sa dohodli, že pripravia projekt v Maroku, ktorý by mal riešiť vonkajšie príčiny migrácie. Nemeckú kancelárku prijal v Prezidentskom paláci aj Andrej Kiska. Pozrite si fotografie z návštevy.


Pápež vyzval Kolumbijčanov k účasti na procese zmierenia

František slúžil omšu pre takmer milión veriacich.

BOGOTA. Obyvatelia Kolumbie sa musia zapojiť do procesu zmierenia po roky trvajúcom krvavom konflikte, vyhlásil v sobotu pápež František na omši v kolumbijskom Medellíne. Cesta životom inšpirovaná Ježišom Kristom je cestou lásky, nenásilia, zmierenia a mieru, uviedol pápež na omši, ktorú celebroval pred takmer miliónom veriacich. "Aj keď konflikty, násilie alebo chuť po pomste pretrvávajú, nesmieme brániť spravodlivosti a súcitu, aby sa navzájom 'objali' a tak do seba pohltili utrpenie Kolumbie," pokračoval pápež. "Prekonajme túto bolesť a prijmime každého človeka, ktorý spáchal zločiny, priznal sa k nim, kajal sa, sľúbil napraviť chyby a prispieť k budovaniu nového poriadku," vyzval ďalej pápež. Zároveň vyjadril vďaku vojakom a policajtom za ich úlohu v prekonaní násilia, ktoré v krajine zúrilo počas viac než 50 rokov konfliktu Revolučných ozbrojených sily Kolumbie (FARC) s kolumbijskou vládou. Františkova päťdňová návšteva je celkovo iba treťou pápežskou cestou do Kolumbie, kde rímskokatolícki veriaci tvoria 80 percent obyvateľstva. Hlavným cieľom jeho návštevy je podporiť mierový proces medzi kolumbijskou vládou a bývalými povstalcami z FARC. Vatikán zohral významnú úlohu pri sprostredkovaní vzájomného dialógu. Ozbrojený konflikt, v ktorom od roku 1958 tieto milície bojovali proti armáde, polícii a pravicovým polovojenským oddielom, si vyžiadal najmenej 220-tisíc mŕtvych. Domovy muselo opustiť takmer sedem miliónov ľudí.


V Pakistane zomrela významná ľudskoprávna aktivistka Asma Jehangir

Šesťdesiatšesťročná aktivistka a právnička v nedeľu podľahla infarktu.

LÁHAUR. Vo veku 66 rokov zomrela významná pakistanská ľudskoprávna aktivistka a právnička Asma Jehangir. Ako informovala jej dcéra Muneeze, Jehangir utrpela v sobotu infarkt, ktorému podľahla v nedeľu v nemocnici v meste Láhaur. Asma Jehangir sa narodila 27. januára 1952. Bola predsedníčkou Pakistanskej komisie pre ľudské práva. Uznanie si vyslúžila otvorenou kritikou miestnych militantných a extrémistických skupín. Pôsobila tiež ako spravodajkyňa Organizácie Spojených národov pre ľudské práva. Magazín Time ju zaradil medzi 100 najvplyvnejších žien.